Suvremena slovenska drama

Evald Flisar

NORA NORA

(Grumova nagrada za najbolji dramski tekst u Sloveniji 2004.)

Sa slovenskoga preveo 

Josip Osti

Osobe

Nora 1

Nora 2

Helmer 1

Helmer 2

Događa se u građanski opremljenoj dnevnoj sobi,

u kojoj dva para žive usporedno,

ne znajući jedan za drugi.

PRVI ČIN

Prvi prizor

Kauč, naslonjač, čajni stolić, u kutu stol s telefonom, računarom i monitorom. Slike, sobne biljke,  police s knjigama. Udobno, intelektualno, ukusno, ne raskošno. Desno glavni ulaz, pozadi vrata u kuhinju, lijevo vrata u spavaću sobu.

Nora 1 sjedi na kauču u plavom ogrtaču za kupanje. Pije čaj. Slika zdravlja. Helmer 1, mlad i privlačan, sjedi u naslonjaču. Na podu kraj njega velika akviziterska  aktovka. Helmer 2 sjedi u kutu za računarom i surfa po internetu. Nora 1 lista po debelom rječniku. 

NORA 1: Rječnik novih riječi. (Zatvori ga i stavi na stolić.) Ne znam što bih s njim. 

HELMER 1: Bliži se kraj godine. Novine će biti pune nagradnih križaljki.

NORA 1: Ne trebaju mi nagrade. Jeste li ih mnogo prodali?

HELMER 1: Danas jako malo. 

NORA 1: Jadnik.

HELMER 1: Nije da vas primoravam. Ali, uz rječnik stranih riječi, to je nešto što bi morala imati svaka obitelj.

NORA 1: Nisam obitelj. Vi jeste?

HELMER 1: Nisam.

NORA 1: A za mene uopće nema novih riječi. Sve su stare. (Uzme šalicu, srkne čaj.) I umorne. 

HELMER 1:  Ali knjiga sadrži objašnjenja više od dvije tisuće izraza kojih nema ni u jednom drugom rječniku. 

NORA 1: Na primjer?

HELMER 1: Na primjer ... (potraži po rječniku) ... jeste li kad čuli za karoši?

NORA 1: Da li bih morala?

HELMER 1: Karoši je japanska riječ, a znači smrt zbog iscrpljenosti, koju prouzrokuje radholizam.

NORA 1: Kod mene je veča opasnost da umrem od besposlenosti. 

HELMER 1: Ili, na primjer, karaoke ...

NORA 1: Ma hajte, pa tko nije čuo za karaoke?

HELMER 1: Svi smo čuli, a skoro nitko ne zna što znači u doslovnom prijevodu. Prazan orkestar. 

NORA 1:  Zanimljivo. Mogli bismo reći, recimo: u mom životu već dugo svira prazan orkestar. Nema nikog tko bi za mene pjevao.

HELMER 1: Vi ne pjevate?

NORA 1: Bez sluha sam.

HELMER 1: Morate naći nekoga tko ga ima.

NORA 1: Imate li koga na umu?

HELMER 1: Ili, pak, recimo, riječ kaizen. "Promjena na bolje, neprestano poboljšavanje." Mada se odnosi na produktivnost rada, kaizen može biti životna filozofija. 

NORA 1: A je li, za vas? 

HELMER 1: Trudim se. A vi?

NORA 1: Umorila sam se od truda. Sada stagniram. Sjedim u predsoblju i čekam da me pozovu unutra.

HELMER 1: A šta piše na vratima? "Lasciate ogni speranza, voi qui entrate?"

NORA 1: Provjeravate granice mog neznanja?

HELMER 1: Ne, nikako. Odmah sam vidio da ste načitani. 

NORA 1: Po čemu ste vidjeli?

HELMER 1: Muškarac zna s kakvom ženom ima posla.

NORA 1: Muška intuicija?

HELMER 1: Tako nekako.

NORA 1: Je li to iz rječnika novih riječi?

HELMER 1: Touché.
NORA 1: I to je u rječniku?

HELMER 1: To nije. Touché je stara riječ. Priznanje da vas je protivnik okrznuo sabljom. 

NORA 1: Nisam znala da se mačujemo.

HELMER 1: Ili da je primjedba pogodila metu.

NORA 1: Hvala na informaciji. Jeste li učitelj?

HELMER 1: (nasmije se) Daleko od tega. A vi?

NORA 1:  Prva sam pitala. Nemojte reći kako ste profesionalni akviziter. 

HELMER 1: Zašto ne?

NORA 1: Jer znam da niste.

HELMER 1:  Po čemu zaključujete?

NORA 1: Ženska intuicija, kad smo već kod toga. 

HELMER 1: U pravu ste. Knjige prodajem samo honorarno. U stvari sam ... poplavljač.

NORA 1: (gleda ga) Popravljač čega?

HELMER 1:  Poplavljač. 

NORA 1: A to je nova riječ.

HELMER 1: Tako nova da je uopće nema u rječniku.

NORA 1: I što poplavljujete?

HELMER 1: Zemlju. Polja. Pustinje. Kada nema kiše, poplavim ih i oživim. 

NORA 1: Viteški posao.

HELMER 1: I poetski. Stvaram ribnjake, pune oblaka. Zrcala, u kojima se ogledaju zvijezde. I mjesec. Kasno noću, kad svijet muči mòra.

NORA 1: Unosno zanimanje?

HELMER 1: Više stvar ljubavi prema prirodi. Živim od prodaje rječnika.

NORA 1:  Nastavite li tako, na koncu ću ga kupiti.

HELMER 1: Učinili biste uslugu i sebi i meni.

NORA 1: I što još poplavljujete? Isušene duše?

HELMER 1: I to se već dogodilo.

NORA 1: Je li dug red onih koji čekaju?

HELMER 1: Nema potrebe. A i kad bi bio, nekima uspije skočiti s repa na čelo jednim jedinim pogledom, jednim pokretom, jednom riječju.  

NORA 1:  Imaju sreću?

HELMER 1: Prirodni dar.

NORA 1: Hoćete li čaj od koprive? (Helmer 1 se nasmije.) Je li to pravi smijeh ili živčana navika?

HELMER 1:  Smijem se, jer ste upravo skočili na čelo reda.

NORA 1: S čajem od koprive?

HELMER 1: Načinom, kako ste mi ga ponudili.

NORA 1: I sad ćete me poplaviti?

HELMER 1: To nije stvar odluke. Poplavljač mora sačekati na glas iz unutarnjosti, koji zapovjedi: poplavi. 

NORA 1: Kratko rečeno, ništa neće biti.

HELMER 1: U stvari, poplavljač je samo izvršitelj impulsa prirode koja se pokušava uravnotežiti. 

NORA 1: Plemenito zanimanje.

HELMER 1: Odgovorno.

NORA 1: Je li vas mnogo koji se njim bavite?

HELMER 1: Mora nas biti više. Mada  ne znamo jedan za drugog. To je dobro, i u skladu s mudrošću prirode. Kad bismo se udružili u ceh, mogli bismo početi zahtijevati svoja prava, što bi prirodi štetilo. 

NORA 1: Zahtijevati svoja prava šteti prirodi?

HELMER 1: Moglo bi. Zanimanje veoma brzo postane urota protiv onih kojima bi trebalo služiti.

NORA 1: Ali ne poplavljanje.

HELMER 1: Istina, mi poplavljači imamo određene prednosti. Glavna je što za svoj rad nismo plaćeni.

NORA 1: To je prednost?

HELMER 1: Dakako, jer bi inače poplavljali uzduž i poprijeko. Zaljubljeni u svoju plaću bi, na koncu, uzrokovali kozmički potop. 

NORA 1: A na to nisam pomislila.

HELMER 1: Pored toga, mogu već sutra dobiti zapovijed da poplavim neke države ili određene vojske, koje su napale neke države ili palače značajnih i utjecajnih ljudi koji planiraju zlodjela. 

NORA 1: U mojoj sobi sjedi spasitelj svijeta.

HELMER 1:  A vi?

NORA 1: Ja?

HELMER 1:  Čime se bavite?

NORA 1: Najviše gledištima svog karaktera, koji mi idu na živce.

HELMER 1: To činimo svi. Mislio sam na zanimanje. Jer svatko od nas je na svijetu za nešto. 

NORA 1: (pruži desnu roku) Sviđaju li vam se moji nokti?

HELMER 1: Crveni. Lakirani.

NORA 1:  Ne sviđaju vam se.

HELMER 1: Sviđaju mi se vaši prsti. 

NORA 1: (ispruži obje ruke i gleda svoje prste) Stvarno? Netko mi je rekao kako ga podsjećaju na kandže zvijeri koja jedva čeka zariti ih u plijen. 

HELMER 1: Možda se nadao kako ćete ih zariti u njega.

NORA 1:  I jesam. Ali se nije isplatilo ni njemu ni meni. Zato ih u posljednje vrijeme i ne zarivam. Samo ih lakiram. Time se bavim.

HELMER 1: Lakiranjem svojih noktiju?

NORA 1: Ne samo svojih. I druge žene hoće imati lijepe kandže. Tu i tamo pojavi se kakva prilika da ih negdje zariju.

HELMER 1: Onda ste ...

NORA 1: Manikirka. I to je stara riječ. Pokažite mi prste. (Helmer 1 pruži ruke; Nora 1 se nagne preko stolića i pogleda.) Brinete o njima. To mi se sviđa. Želite li kad potpun tretman, javite se u mom šopu u prodajnom centru.

HELMER 1: A što sadrži potpuni tretman?

NORA 1: Možemo se dogovoriti. Ono što je ekstra obično je besplatno.

HELMER 1: (nakašlje se) Za sve ili samo za izabrane?

NORA 1: Poprečno za jednog godišnje, kad ste već radoznali. 

HELMER 1: Postoje područja u kojima je skromnost lijepa vrlina.

NORA 1: Mada za muškarca vjerojatno nije. Hoćete li doći?

HELMER 1: Može se dogoditi da dođem. 

NORA 1: Lijepo. I moje zanimanje je plemenito. Kad već svijet mora biti u muškim rukama, neka bar bude u njegovanim. 

HELMER 1: Jeste li ubijeđeni da je u muškim rukama?

NORA 1: U vašim sigurno jeste, ako ga možete poplaviti.

HELMER 1: A vi? Hoćete li kupiti rječnik?

NORA 1: Vjerojatno bih morala reći hoću, zar ne? Glede toga da sadrži toliko riječi na k. Je li još neka zanimljiva na k? (Gleda ga izazovno.)
HELMER 1: (bišće po rječniku) K ... k ... aha ... kineziologija.

NORA 1: Nauka o Kinezima?

HELMER 1: Ne, nikakve veze s Kinezima. Potiče od kinetike, koja je proučavanje tijela u gibanju. 

NORA 1: Tijela u gibanju?!

HELMER 1: Kineziologija je ljekovita tehnika koja upotrebljava dodir i masažu za korigiranje energetske neravnoteže u tijelu. 

NORA 1:  To bi mi koristilo. Možete li demonstrirati?

HELMER 1:  Nisam položio tečaj. A mogu pokušati.

NORA 1:  Ja sem praktična. Knjigu ću kupiti budem li imala od nje koristi. 

HELMER 1: (pogleda po policama za knjige) Ne vidim mnogo praktičnih knjiga.

NORA 1: Sve su. Romani i poezija su praktične knjige za dušu. Mini poplavljanje, mogla bih reći. Mada žena uvijek čeka da joj na vrata pokuca pravi poplavljač. Nije li tako?

HELMER 1: Vjerojatno jeste.

NORA 1: A vlada li još kineziološkom masažom, utoliko bolje.

HELMER 1: Kao što rekoh, mogu pokušati.

NORA 1: A ne otamo. Ili je to daljinska masaža?

HELMER 1: (ustane i polako joj se približava) Striktno gledano to ne bih smio uraditi ...

NORA 1: Postoje trenuci kad striktno gledanje nije u skladu s pulsom života.

HELMER 1: Čini li vam se ovo jedan od takvih trenutaka?

NORA 1: Ne znam. Pokušajmo. (Helmer 1 se pomakne iza kauča.) Otraga?

HELMER 1: Ne volite otraga?

NORA 1: Također. Mada mi je na početku draže frontalno, oči u oči.

HELMER 1: (položi joj ruke na ramena) Ponekad je dobro promijeniti redoslijed. (Počne je masirati.)

NORA 1: Zašto? Zato što muškarac ima otraga osjećaj kako stvari kontrolira?

HELMER 1: Muškarcu nije do kontrole. Na to ga uvijek prisili žena.

NORA 1: Uuuuuhhh ... Možda nije baš kineziologija, ali je prijatno.

HELMER 1: Upozorio sam vas da nemam tečaja. 

NORA 1: Ali imate prirodni dar ... Oooohhhh ... Blaženstvo ... Pa još tu ... 

(Uhvati ga za ruke i povuče mu ih ispod ogrtača, na dojke.) 

Tu mi nedostaje kinetička ravnoteža.

HELMER 1: (gnječi joj dojke; zapravo više si ih ona gnječi njegovim rukama) Moguće stvarno imam prirodni dar.

NORA 1: Naravno da ga imate. Samo netko ga mora podsticati. Što je prijatnije, to ili poplavljanje?

HELMER 1: Približno jednako.

NORA 1: To je zapravo neka vrsta poplavljanja, zar ne?

HELMER 1: Veoma blizu.

NORA 1: Kako ne bismo slučajno poplavili dnevnu sobe, predlažem, sklonimo se u primjerniji ambijent moje spavaće sobe. 

HELMER 1: (odmakne ruke) U redu. (Nora 1 ustane, uhvati ga za ruku i povuče prema vratima lijevo.) Samo trenutak. (Zastanu.) Uopće ne znam kako vam je ime.

NORA 1: Je li to neophodno?

HELMER 1: Mi poplavljači neizlječivi smo romantičari.

NORA 1: Ime mi je Nora. (Helmer 1 se nasmije.) A što sam rekla?

HELMER 1: Rekli ste kako vam je ime Nora.

NORA 1: I?

HELMER 1: Zabavno je to da sam ja Torvald.

NORA 1: Ah, to ste glatko izmislili.

HELMER 1: Mogu vam pokazati osobnu iskaznicu.

NORA 1: Prvo poplava, potom dokumenti. 

(Povuče ga kroz vrata.)
Drugi prizor

Uđe Nora 2 koja se očito vratila s posla. Odloži tašnicu u naslonjač. Helmer 2 pokuša brzo preklopiti s interneta na radnu Word datoteku. Uspije mu u posljednjem trenutku.

NORA 2: Marljiv?

HELMER 2: Kao obično.

NORA 2:  Koliko znakova?

HELMER 2: Više od arka.

NORA 2: Nije moguće! Više od arka nemogućeg prijevoda s nemogućeg jezika? Ti si genij. 

HELMER 2:  Prije crnac.

NORA 2:  (podigne telefonsku slušalicu i primakne je uhu) Bit će da je tako. Inače ne bi zaboravio isključiti internet. (Prisloni mu telefon na uho, spusti telefon natrag na vilicu.) 

HELMER 2: (tipka) Morao sam provjeriti neke pojmove. 

NORA 2: Cijeli dan sam te zvala. Cijeli dan si surfao.

HELMER 2: Zaboravio sam isključiti.  

NORA 2: I što imaš danas? Raka na jetri? Fibroblastom? Emboliju pluća? 

HELMER 2: Ja ću platiti sljedeći račun za telefon. 

NORA 2:  Nećeš, jer sam ja na redu.

HELMER 2: Svejedno.

NORA 2: Idemo li na more?

HELMER 2: (zbunjeno) Misliš, u ljeto?

NORA 2: Sada. 

HELMER 2: (pogleda na sat) Nije li malo kasno?

NORA 2: Sutra. Uzet ću dopust.

HELMER 2: Ne osjećam se najbolje.

NORA 2:  Nikad se ne osjećaš najbolje. Pođi takav, kao što se osjećaš. Pođi, treba li, na sve četiri. Samo pođi jednom. Pet godina nismo bili nigdje.

HELMER 2: Možeš ići sama, ne sprečavam te.

NORA 2: Neću sama. Hoću s tobom. U braku smo. Nije li normalno da idemo zajedno?

HELMER 2: Normalno je također da smo zajedno doma.

NORA 2: Uvijek onako kako ti kažeš. Zašto ne nekad ono što ja želim?

HELMER 2: Svako prema svojim moćima.

NORA 2: O, Bože! Meni ponestaje moći. Iskreno rečeno, tik sam pred tim da klonem.

HELMER 2: Prijetnja?

NORA 2:  Nije, poziv upomoć! Pokušaj me razumjeti, Torvalde. 

HELMER 2: Razumijem te. 

NORA 2: Nisi me nikad.

HELMER 2: Bolje nego što misliš. 

NORA 2: Otkad se poznajemo bilo je pet trenutaka kad nisi vjerovao kako umireš od neizlječive bolesti.  

HELMER 2: Pretjeruješ.

NORA 2: Imao si dvadeset kompletnih pregleda. Svaki put našli su ti samo malčice povišen  holesterol. Čak si, za to vrijeme, gripu imao samo dva puta. A ja je dobijem dva puta godišnje. 

HELMER 2: Premalo brineš o zdravlju.

NORA 2: Kako da brinem o zdravlju kraj muža koji kod sebe svaki dan otkrije pet novih simptoma?  

HELMER 2: Preventiva je bolja od kurative.

NORA 2: Imao si deset različitih vrsta raka. Imao si pet tropskih bolesti, mada si u tropima bio samo s prstom na zemljovidu. Imao si upalu pluća, Parkinsona, Alzheimera, distrofiju mišića, multiplo sklerozu. Još malo pa će za tebe morati izmisliti novu bolest.

HELMER 2: Ma već smo govorili o tome.

NORA 2:  O čemu?

HELMER 2: Kako svak od nas smije imati svoju radost.

NORA 2: To te raduje? 

HELMER 2: Očito.

NORA 2: Uporno traženje dokaza kako si bolestan? Svakodnevno mjerenje pulsa, tlaka, analize masti u hrani, prije nego se usudiš staviti je u usta?

HELMER 2:  Uzbuđujem li se ja zbog onoga što ti radiš?

NORA 2: A što ja radim?

HELMER 2: (broji na prste) Meditacija, astrologija, bioenergija, biljna masaža, poticatelji buđenja – i još sto drugih obmana za lakovjerne. 

NORA 2: Ja tražim dokaze za to da sam zdrava. Ti tražiš dokaze za to da si bolestan. Ja sam pozitivna.  

HELMER 2: Ne zvučiš baš pozitivno.

NORA 2:  Ne zvučim li, onda tvojom zaslugom.

HELMER 2: Ti si došla doma i počela se uzrujavati. Ja sam miran. 

NORA 2: (utone u naslonjač, iscrpljena) Polako me raspamećuješ.

HELMER 2: Sama se raspamećuješ.

NORA 2: Hvala, dragi. Baš se čudim što još nisi dobio nagradu.  

HELMER 2: A sad cinizam?

NORA 2: Mislim ozbiljno. Sve što kažem tako izvanredno prevedeš u svoj jezik i okreneš protiv mene da bijelo postane crno, Bog postane Lucifer - 

HELMER 2: Lijepo te molim. Ma tko još upotrebljava takve riječi?

NORA 2: Stvarno. (Uzdahne.) Zaboravljam da je Bog bio reduciran na ikonu New Agea. A Lucifer ... što li je to? Kolega na poslu je rekao da Nizozemci žigice zovu lucifers. 

HELMER 2: ( pogleda je) S kolegom na poslu razgovaraš o Luciferu?

NORA 2: (sa smiješkom, iznenada puna energije) Ljubomoran si?

HELMER 2: (zagleda se natrag u ekran) Jesam. Jako.

NORA 2: Nisi. Znam da nisi. Ali ako bih se stvarno potrudila, uspjelo bi mi. Ili je i za to već prekasno? (Pogleda ga.)
HELMER 2: Pokušaj.

NORA 2: Možda hoću. Možda je to jedini način oživjeti kadavera s kojim dijelim stan. 

HELMER 2: Hoćeš li još dugo galamiti. Htio bio završiti odlomak.

NORA 2: Samo ti. (Zavali se natrag u naslonjač.) A ja ću ... što? A što ću ja?

HELMER 2: Mogla bi nešto skuhati.

NORA 2:  Stvarno. Mogla bih skuhati čaj. A ne mogu. Možeš li ga ti? ... Torvalde!
HELMER 2:  Zašto se dereš?

NORA 2: Možeš li mi skuhati čaj? 

HELMER 2: Noro, htio bih završiti ...

NORA 2: Umorna sem. Upravo sam se vratila s posla. Očekujem li suviše? 

HELMER 2: Ohhrrr, u redu ... (Ustane.) Koji?

NORA 2: Bilo koji, samo da je čaj. 

(Helmer 2 ode u kuhinju. Nora 2 skoči ka računaru, zatvori datoteku, preklopi na Internet Explorer, provjeri imena datoteka koje je preko dana otvarao Helmer 2. Ponovno otvori njegovu datoteku i vrati se u  naslonjač. Sjedi uspravno i zuri pred sebe, kao da ju je liznuo grom. Helmer 2 donese čaj. Stavi ga na stolić.)

HELMER 2: Dva natrena. (Ode natrag ka računaru, sjedne. Okrene se ka Nori.) Što ti je?

NORA 2: (trgne se) Hvala, dragi. (Srkne čaj.) Tako sam sretna. Dođem doma i moj dragi mi skuha čaj. Koliko se žena može pohvaliti takvom pažnjom?

HELMER 2: Ohhrrr ... (Prstima zapuši uši.)
NORA 2:  (posegne za knjigom na stoliću) Rječnik novih riječi. A gdje si to dobio? Ta nikud ne ideš.

HELMER 2: Od akvizitera.

NORA 2: A otkad otvaraš akviziterima?

HELMER 2: Bio je ljubazan. 

NORA 2: To još nije razlog.

HELMER 2: Rekao je kako završava studij medicine i prodaje rječnike, jer nema stipendije. 

NORA 2: I sažalio si se.

HELMER 2: Htio sam mu pomoći. Ne bih smio?

NORA 2: Zašto se uvijek osjećaš napadnutim?

HELMER 2: Upitaj se.

NORA 2: Radije ću naučiti nekoliko novih riječi. (Otvori rječnik.) Nikad ne znaš. Nove riječi, novi pogledi. Zapravo ne ... znaš što? Jesi li čuo za asocijativnu prognozu?

HELMER 2: Čega?

NORA 2: Budućnosti. I sadašnjosti. Slično kao Kineska knjiga promjena. Samo drukčije. Intuitivnom kretnjom. Zatvorim oči. (Zatvori oči.) Otvorim knjigu naslijepo. (Otvori knjigu.) Stavim prst na riječ. (Stavi prst na stranicu, otvori oči, pogleda.) I što je našao moj prst? Karoši.  Ti, koji sve znaš, sigurno si čuo za tu riječ.

HELMER 2: Nisam. Jesi li zadovoljna?

NORA 2: Karoši. Smrt od iscrpljenosti, koju uzrokuje pretjerani rad. Pun pogodak. Stvar djeluje.

HELMER 2: Nisam znao da pretjerano radiš.

NORA 2: Torvalde, kad smo posljednji put imali dopust?

HELMER 2: Ponavljaš se.

NORA 2: Ponavljat ću se sve dok ne dobijem odgovor koji neće biti besramna uvreda. Izvini, Torvalde. U računar buljiš četrnaest sati dnevno. Od toga dva sata prevodiš, uglavnom za crkavicu, a deset sati drkaš mozak s interenetnim dijagnozama svog zdravlja. Preostali dio vremena spavaš ili buljiš u strop.  

HELMER 2: Katkada uradim i nešto drugo.

NORA 2: Moguće iza mojih leđa. Jer mene nisi iznenadio najmanje pet godina.

HELMER 2: Možda ću te uskoro.

NORA 2: Misliš u sljedećih pet godina.

HELMER 2: A kad te budem, bit ćeš jako iznenađena.

NORA 2: Kad bih morala živjeti od tvojih obećanja, već bih odavno umrla.

(Lista po rječniku. Helmer 2 joj se približava otraga. Iz džepa ogrtača izvuče manji kuhinjski nož. Zgrabi Noru 2 za kosu i stavi joj nož na grlo.)

HELMER 2: A možda ćeš, i to sad. 

NORA 2: (zakrklja) Torvalde ...

HELMER 2: Kad ćeš prestati sjediti na meni poput vještice? 

NORA 2: Molim te, Torvalde ...

HELMER 2: Zašto ne možemo biti normalan par?

NORA 2: Ti reci.

HELMER 2: Očerupala si me kao pile i odrezala mi krestu. Zašto sam ti to dozvolio? 

NORA 2:  Nisam, Torvalde ...

HELMER 2: Pogledaj me ... Na što te podsjećam? Na muškarca ili na zgaženog crva?  

NORA 2: Hoću ti samo dobro ...

HELMER 2: Neću da mi hoćeš dobro. Hoću da me ostaviš na miru.

NORA 2:  Muž i žena smo ...

HELMER 2: Zato. Žena pusti mužu disati.

NORA 2: Ja ne mogu disati ...

HELMER 2: (pritisne joj nož uz grlo) I kako se osjećaš? Prijatno? Tako se večinu vremena ja osjećam.

NORA 2: Torvalde, ne ...

HELMER 2: Zašto ne?

NORA 2: Zbog ljubavi ... Zbog ljubavi prema meni ... I moje prema tebi.

HELMER 2: Ljubavi? A gdje si našla taj fosil?

NORA 2: Neću više ... Obećavam.

HELMER 2: Hoću li imati odsad mir?

NORA 2: Zaklinjem se.

HELMER 2: (odmakne nož i odgurne njenu glavu) Nemoj me shvatiti pogrešno. Svak ima pravo na disanje.

NORA 2: ( masira grlo) Diši, Torvalde. Diši, koliko te volja.

HELMER 2: Jako darežljivo od tebe.

(Sjedne natrag za računar, nož stavi na stol.) 

NORA 2: Samo mi još nešto reci.

HELMER 2: A već opet?

NORA 2: Odgovori mi samo na jedno pitanje.

HELMER 2: (uzdahne) Samo jedno.

NORA 2: Zašto si na internetu tražio podatke o simptomima shizofrenije?

(Helmer 2 šuti.)

Nećeš mi reći?

(Helmer 2 jurne na Noru 2 i počne je divlje tuči. Svjetla se ugase.)

( Nora 2 još neko vrijeme vrišti u mraku.)

Treći prizor

Godinu ili dvije kasnije. Sve je još isto. Nora 1 sjedi na kauču, obučena u trenirku. Nervozno puši i prelistava časopis. Pije viski. Helmer 2, u kućnom ogrtaču, sjedi za računarom i surfa po internetu. Uđe Helmer 1, koji se očito vraća s posla. Nora 1 ga pogleda i udubi se ponovno u časopis.

HELMER 1: Je li nešto nije u redu s mojom golubičicom? Obično zaguče kad se njen golub vrati doma. 

NORA 1: Kraj gukanja.

HELMER 1: Zašto?

NORA 1: Možda zato što golub zaboravlja kako se golubičica rimuje … s čim li?

HELMER 1:  (nesigurno) Za mnom je pet obdukcija. Među njima, ubijena žena. Idem nešto pojesti. (Uputi se prema kuhinji.)
NORA 1:  A takvo je tvoje nastojanje? Koja se rimuje ... s čim li?

HELMER 1: (okrene se i pogleda je) Ne bi sačekala na bolji trenutak?

NORA 1:  Pa što drugo radim? Na tvoj nož čeka mrtvac, a ja, luda, čekam na ... što li?

HELMER 1: Ne znam kako se odazvati na to.

NORA 1:  Pretvaraj se kako ne znaš na što ciljam. Kao obično.  Ili da sam obična usranka, koja se rimuje s ... čim li?

HELMER 1: Banka. Rimuje se s banka. Gdje smo, uzgred, ponovno u nedozvoljenom minusu, jer  ti je za vrijeme izleta u Pariz, kao i prije toga u Londonu, pobjegla s lanca kreditna kartica. 

NORA 1: Zar nije lijepo da se bar kartica nauživa slobode?

HELMER 1:  Jesi li na lancu?

NORA 1: Poput kuje. Koja ne smije iz dvorišta, kako je ne bi naskočio kakav tuđi pas, dok domaći skaće na druge!

HELMER 1:  Znaš što ... za takva spočitavanja trebaš dokaze.

NORA 1:  Dokaži. 

HELMER 1: Nemam što.

NORA 1: Dokaži kako se varam!

HELMER 1:  Krivicu mora dokazati onaj koji optužuje. 

NORA 1: A što je s porukom na tvom hotmailu?

HELMER 1:  Čitaš moju poštu?

NORA 1: Sasvim slučajno sam je otvorila. A kriješ stvari preda mnom?

HELMER 1: Ništa ne krijem. Radi se o higijeni međusobnih odnosa.

NORA 1:  No, tvoj odnos s sestrom Veronikom ne može biti sasvim higijeničan.

HELMER 1:  Veronikom?

NORA 1: Pročitaj mail.

HELMER 1: (otpravi se prema  računaru) Hoću. (Predomisli se.) Ali ne na prazan želudac. (Ode u kuhinju.)
NORA 1: (za njim) Ne! Može ti oštetiti sluznicu! A prije svega trebaš vrijeme kako bi iskonstruirao izgovor, zar ne? 

(Ugasi cigaretu u pepeljari, pripali novu. Helmer 1 vrati se iz kuhinje s komadićem kruha.)

HELMER 1: Ovaj kruh je star najmanje pet dana.

NORA 1: Do trgovine je pet minuta. Minuta na dan. 

(Puhne cigaretni dim prema njemu.) 

Predaleko za tebe?

(Helmer 1 odlazi natrag u kuhinju.)

NORA 1: (oponaša izvještačeno) "Ovaj kruh je star najmanje pet dana." 

(Ispije gutljaj viskija. Helmer 1 se vrati iz kuhinje s komadom kruha i salame. Žvače.) 

Ova salama je stara najmanje dva tjedna. Pazi kako se i sam ne bi našao na obdukcijskom stolu.

HELMER 1: Prije ćeš se ti, nastaviš li  tako. Zašto si prestala piti čaj od koprive?

NORA 1: Zašto si prestao biti ono što si mi tvrdio da si?

HELMER 1: Da te podsjetim kako cigarete i alkohol utiču na žensko tijelo?

NORA 1: Ne mogu vjerovati! Iznenada si primijetio kako imam žensko tijelo? 

HELMER 1: Kod žena već trećina onoga što popiju muškarci - 

NORA 1: Da! Ono što popijem i popušim, samo je trećina onoga što bi popio i popušio ti, kad bi pio i pušio. Svetac patološki. A za koga bi htio vječno živjeti? Za Veroniku? 

HELMER 1: (pojede do kraja i sjedne na rub naslanjača) Bi li mogli razgovarati kao … ljudi? 

NORA 1:  Za to bi trebali predugu repeticijsku probu.

HELMER 1: Samo dobru volju.

NORA 1: (popije gutljaj viskija i zapjeva) Dobra volja je najbolja ... Znaš li kad sam prestala biti čovjek? Kad sam ustanovila da je sve uzalud, uzalud, uzalud. I da istodobno nijedna stvar nije besplatna. Bože, kako ja plaćam!

HELMER 1: Po zanimanju sam liječnik. Patolog.

NORA 1: A ja manikirka. 

HELMER 1: To si bila.

NORA 1: Tako je. Moj posao je propao, a tvoj cvjeta. Nokti su se otišli njegovati drugdje, a trupla još uvijek dolaze tebi. Neće ti ponestati stranki. Čestitam. (Digne čašu i ispije gutljaj.)

HELMER 1: Profesija patologa nosi sobom deformaciju koja je gora od svih, čak od deformacije profesionalnog ubojice. 

NORA 1: A zašto nisi ostao poplavljač?

HELMER 1: (digne ruke ispred sebe i zagleda se u prste) Ne usuđujem se dotači ništa živo. Kad provedem dan u dvorani za seciranje, čini mi se da bih mogao smrću zaraziti sve što još diše, što je toplo. A znaš li da se već pola godine nisam ni sa kim rukovao?

NORA 1: A znaš li da mi već godinu dana nisi noge raširio?  

HELMER 1: Ne pretjeruj.

NORA 1: Što si tako rado činio? Jesi li me zato poplavio da bi potom hladnokrvno posmatrao kako postajem sve isušenija?

HELMER 1: Ne razumiješ me ...

NORA 1:  Pogledaj moju kožu. (Ispruži ruku.) Ljuske padaju s nje. Kao da imam po cijelom  tijelu perut.

HELMER 1: (sagne glavu) Ne znam što se događa sa mnom. Ne znam što se događa sa svijetom. Ne znam što se događa s nama. 

NORA 1: Ti si mi svo vrijeme govorio kako znaš. Tebi sam svo vrijeme vjerovala.

HELMER 1: To nije bilo dobro.

NORA 1: Sada mi kažeš kako nije bilo u redu? Nakon što si dugo uživao u mom povjerenju? Poticao ga?  

HELMER 1: Možda sam ga stvarno. Možda sam čak uživao u njemu. Bar na trenutke. Ali išli smo kroz tamu. Išao sam ispred i držao te za ruku. Slijedila si me. Trebao sam tvoje povjerenje. I ti također.

NORA 1: Išli smo kroz tamu - kako bi došli, kamo? Mislila sam kako nas čeka svjetlo.

HELMER 1: I ja.

NORA 1: Svetlo je bilo na početku. Samo na početku. Lažno svjetlo. Tvoj lažni sjaj. Poplavljač, ha! ... Morala sam stvarno biti isušena da sam pala na takvu pubertetsku fintu. 

(Ispije gutljaj.)
HELMER 1: Molim te, prestani piti.

NORA 1: Otkad si me prestao poplavljivati, moram se poplavljivati sama.

HELMER 1: Za problem, pred kojim stojimo, krivi smo oboje. Zajedno ga moramo riješiti.

NORA 1: Zajedno s Veronikom?

HELMER 1: Je li to sve što možeš vidjeti? Prijetnju druge žene? Ne možeš shvatiti kontekst, dubinu, sadržinu, prave uzroke problema?

NORA 1: Nemam doktorat kao ti. Negdje na polovici puta ponestane mi konteksta, dubine, sadržine.

HELMER 1: Zašto me još uvijek zoveš Torvald?

NORA 1: Zašto me još uvijek zoveš Nora?

HELMER 1: Ti si počela s tim.

NORA 1: Tad mi se činilo zabavno. Malo prije nego što si mi prodao rječnik novih riječi bila sam u kazalištu. A ti si prihvatio igru. Zašto?

HELMER 1: I meni se činila zabavnom.

NORA 1: Misliš li kako bismo mogli, kad bi promijenili imena, početi iznova?

HELMER 1: Ime se prilijepi, uzorak se zagrize u tkivo. 

NORA 1: To je vaša dijagnoza, gospodine doktore? 

(Počne tiho plakati.)

HELMER 1: Sjedim pred tobom nemoćan i sa osjećanjem krivice koju ne znam definirati. Ništa nisam skrivio. Nikad te nisam prevario. Trudio sam se kako bi ti bilo lijepo. Kad ti je posao propao, slegnuo sam ramenima i rekao: ne brini, uživaj, zarađujem dovoljno za oboje. Možda sam te trebao poticati da počneš iznova. A ti se ne bi smjela predati besposlici.

NORA 1: Lijena sam ženturača, što ćeš. Tipična lijena, banalna pijanica, zar ne? Gomila gnjileža koju muž ne dotiče, jer ga podsjeća na raspadajuća trupla kojima mora utvrditi uzrok smrti. . 

HELMER 1: Noro ...

NORA 1: Hoćete li utvrditi uzrok smrti i meni, gospodine doktore? 

(Helmer 1 sagne glavu. Nora 1 ispije gutljaj, stavi čašu na stolić.) 

Koliko često se tucate ti i Veronika?

HELMER 1: Ne banaliziraj patnju koju osjećamo oboje, ne samo ti.

NORA 1: Prestani me filovati tim klišeima! Koliko često se tucate ti i Veronika? Stvar je matematike, ne metafizike.

HELMER 1: (poslije pauze, prkosno) Tri puta tjedno.

NORA 1: (trgne se) Samo? Očekivala sam najmanje tri puta dnevno. 

HELMER 1: Nema više prilike. 

NORA 1: Nema prilike ili, pak, tvoj striček ne korača više onako uspravno kao nekada?

HELMER 1: Možda i to ...

NORA 1: Gdje to radite?

HELMER 1: (ustane) Na obdukcijskom stolu. Katkad je na njemu još napola razrezano truplo.  Ta odgurnemo ga. Morbidno, ali prisustvo smrti intenzivira osjećaje. Je li dovoljno, hoćeš li još kakav detalj?

NORA 1: Daj mi sve.

HELMER 1: Jesi li uvjerena?

NORA 1: Nisam. Pokušaj.

HELMER 1: Razmisli. Jer potom nikad više neće biti kao što je bilo.

NORA 1: Ovog trena ne mogu razmišljati. Reci. 

HELMER 1: Prije izvjesnog vremena na obdukcijskom stolu ležao je muškarac koji je umro u saobraćajnoj nesreći. Iz nerazumljivih razloga ud mu je ostao u stanju erekcije. Dok smo ja i Veronika seksali, prislonjena o stol, tražila je uporište i mrtvačev ud je bio prvo za što se mogla prihvatiti. Kad je ustanovila što drži, prvo se trgnula. A onda ga je počela stiskati kao poludjela. U deset minuta je imala pet uzastopnih orgazama.  

(Pauza.) 

Uzbuđuje li te?

NORA 1: Ne znam. Nastavi.

HELMER 1: Poslije posljednjeg orgazma upitala je bi li me uzbudilo ako bi se uspela na stol i nataknula mrtvacu na ud. Rekao sam - bi.

NORA 1: I je li te?

HELMER 1: Naticala se pet minuta. Za to vrijeme imao sam pet spontanih ejakulacija. 

NORA 1: Smrt uzbuđuje, nema što.

HELMER 1: Zar ne?

NORA 1: Stopostotno. 

(Ispod jastučića na kauču izvuče pištolj, nanišani prema Helmeru 1 i opali. Helmer 1 se zatetura. Nora 1 opali još jednom. Helmer 1 se izvrne u naslonjač i nepokretno zuri preda se.)

A kako je to za orgazam, poplavljaču?!

(Gleda Helmera 1, koji odaje dojam kako je postao katatoničan.)

Torvalde, što ti je? 

(Helmer 1 se ne odazove.) 

Znaš kako izgledaš? Kao netko koga je nešto na smrt preplašilo. Torvalde?

HELMER 1: Ne osjećam se dobro.

NORA 1: Ma hajde..

HELMER 1: Jesam li mrtav?

NORA 1: Ne znam. Seciraj se i daj dijagnozu.

HELMER 1:  Zašto si to učinila?

NORA 1: Rekao si: porazgovarajmo kao ljudi.

HELMER 1: Ljudi ne razgovaraju tako.

NORA 1: Nego kako? Na obdukcijskom stolu, nataknuti na mrtvačev ud?

HELMER 1: To sam izmislio.

NORA 1: Zašto? Htio si biti ljubazan prema meni?

HELMER 1: Ti si kriva. Gurnula si me preko ruba. Htio sam te raniti.

NORA 1: No, ja sam pucala na tebe kazališnim pištoljem, jer te nisem htjela raniti. Tko od nas razgovara kao čovjek?

HELMER 1: Gdje si dobila kazališni pištolj?

NORA 1: Od stranke. Moje posljednje. Bio je glumac. Imao je jako lijepe nokte. Baš me je uzbuđivala misao kako njima ne čeprka po truplima nego se, u najgorem slučaju, češe po guzici. Ali muško dupe je za mene uvijek bilo jako erogena zona.  

(Otpuhne imaginarni dim od cijevi pištolja i još jednom opali prema Helmeru 1. Helmer 1 se trgne.)

HELMER 1: Molim te ... prestani.

NORA 1: Valjda te nije strah ove pucaljke.

HELMER 1: Mogla bi biti prava.

NORA 1: Možda i jeste. Možda je ovo samo proba.

HELMER 1: Htjela bi me ubiti?

NORA 1: Ne, Torvalde. Htjela bih nešto tvoje pažnje. Raspadam se, a ti se ponašaš kao da to ne vidiš.

HELMER 1:  Raspadamo se oboje. Raspadanje je prirodna nužnost. 

NORA 1: Ma nemoj mi reći.
HELMER 1: Raspadanje jednoga omogućava rast drugoga. Ti bi htjela ostati na istoj točki. To nije moguće. Treba slijediti tokove. Sahnuti, kad je vrijeme sahnjenja i rasti, kad je vrijeme rasta. 

NORA 1: Zvučiš kao da si najednom počeo čitati newageevski shit.

HELMER 1: Dobro znaš kako ne kopam po tvojim knjižnim policama. 

NORA 1: Touché, kao što si rekao, kad si došao prodavati rječnik novih riječi. U kojem stoljeću je to bilo?

HELMER 1: Prije nove ere. Kad sam još bio neandertalac. Sad sam, nažalost, homo sapiens. Sad razmišljam i odlučujem.

NORA 1: I odlučio si kako je ona kineziološka masaža bila greška.

HELMER 1: Usprkos tome imali smo mnogo lijepih trenutaka. 

NORA 1: Odlaziš? 

HELMER 1: Stan je tvoj. 

NORA 1: Mogu ja otići. Neka Veronika preseli ovamo. Saznala sam kako ima garsonijero. Zašto biste se tiskali kad možete živjeti udobno. Ona ovamo, ja tamo. Za mene je garsonijera sasvim dovoljna.

HELMER 1: Kako da ti objasnim kako to nema nikakve veze  s Veronikom?

NORA 1: Ne možeš, jer je ima.

HELMER 1: Nema. 

NORA 1: Ima.

HELMER 1: Veronika i ja zajedno radimo, to je vse.

NORA 1:  Valjate se, svinjo zajebana! 

(Još jednom opali prema njemu, mada u pištolju nema više metaka. Klone i počne plakati.)

HELMER 1: (polako joj se približi, stoji iza kauča, gleda je)  Sjećaš li se što si mi jednom rekla? U vrijeme kad je još bilo lijepo? Bila si naslonjena na taj kauč, a ja sam te poplavljivao otraga, polako, val za valom, poput mora koje se dizalo i nezaustavljivo prodiralo na kopno. 

NORA 1: Poštedi me, Torvalde ...

HELMER 1: Rekla si: možda ovo nije jedini svijet u kojem živimo. Možda postoji više svjetova i u jednom od njih smo drukčiji. U ovom smo sretni, možda smo u drugom nesretni. Ako to još važi, možemo reći, sad, kad smo nesretni, da smo možda sretni u jednom od drugih svjetova. 

NORA 1: Nema drugih svjetova.

HELMER 1: Postoji ozbiljna znanstvena hipoteza kako postoje. 

NORA 1: Jebi se.

HELMER 1: Postoji antimaterija, koja moguće sastavlja usporedni svijet, koji zauzima isti prostor, mada ga ne vidimo i ne osjećamo.

NORA 1:  Preseli tamo, zajedno s Veronikom.

HELMER 1: Možda treba samo pružiti ruku. (Pruži ruku.) Možda tamo, iza našeg računara, ovog trenutka sjedi još jedan Torvald, koji živi usporedni život s nekom drugom Norom. I možda je njihov život ostvarenje onoga što smo nas dvoje najviše željeli. A možda, usprkos tome, nisu sretni.  

NORA 1: Oni koji žive usporedni život nisu Torvald i Nora, nego Torvald i Veronika. 

HELMER 1: Oh ... Polako bi trebalo prestati. 

(Sagne glavu i okrene se. Nora 1 sjede uspravno i zgrabi ga za ruku.)

NORA 1: Torvalde ... može li još jednom? Samo još jednom, posljednji put?

HELMER 1: Što?

NORA 1: Za oproštaj? Onako kao prvi put, istim žarom, istom predanošću?

HELMER 1: O čemu govoriš?

NORA 1: Onako kao onda kad si došao i prodao mi rječnik novih riječi? Od kojih je za mene najnovija bila orgazam?  Samo još jednom? Kao da je prvi put? 

HELMER 1: Izabrao sam pogrešno zanimanje. 

(Podigne ruke, raširi prste, pogleda ih.) 

Prekasno je da ga mijenjam. Zavjetovan sam raspadajućem tkivu. Smrt je moja ljubavnica.

NORA 1: Ti ... melodramski pozeru! 

(Iznenada mu opali šamar.) 

Uvijek si to bio. Krupne riječi i prizemni manevri, to je tvoj stil. Idi, prije nego te šutnem preko praga.

(Helmer 1 se okrene i ide ka izlazu.. Tamo se okrene.)

HELMER 1: Bi li se stvarno preselila u Veronikinu garsonijeru?

NORA 1: (poslije pauze) Imam bolju ideju. Neka dođe ovamo. Pokušajmo utroje.

(Helmer 1 stoji i gleda je. Nora 1 mu isplazi jezik. Tama.)

Četvrti prizor

Nora 1, još uvijek u trenirki, sjedi na kauču s mobitelom u ruci. Proučava oglase u Oglasniku. Helmer 2, u kućnom ogrtaču, dođe iz kuhinje s čašom vode i sjedne ponovno za računar. 

NORA 1: "I telepatski je moguće izliječiti mnoga oboljenja ili nešto drugo, što vas muči. Nazovite danes, kako sutra ne bi bilo prekasno." 

(Zatvori Oglasnik i baci ga na stol.) 

Nazovite juče, jer je danas već prekasno. 

(Natoči sebi viski, srkne.) 

A možda nije. 

(Ponovno otvori Oglasnik i utipka broj u mobitel. Na računarskom stoliću zazvoni mobitel Helmera 2. Digne ga i pogleda broj. Odloži ga i neko vrijeme ignorira zvuk. Još jednom provjeri broj. Ponovno ga odloži. Ustane, nervozno se prošeta, sluša, trlja zglobove na prstima, ne zna što bi. Na koncu primi poziv i digne mobitel ka uhu.)

HELMER 2: Da.

NORA 1: Zovem danas, kako sutra ne bi bilo prekasno.

HELMER 2: (zbunjen) Stvarno?

NORA 1: A, s druge strane, bojim se kako je već prekasno i kako sam morala nazvati jučer. Što mi savjetujete?

HELMER 2: Savjetujem vam da prvo provjerite jeste li nazvali pravi broj.

NORA 1: "I telepatski je moguće izliječiti mnoga oboljenja ili nešto drugo, što vas muči." Zovem na vaš oglas.

HELMER 2: (iznenada se odluči za glumu) Imate teškoća sa zdravljem?

NORA 1: Ne toliko sa zdravljem, više me muče druge stvari. Možete li ih stvarno izliječiti telepatski?

HELMER 2: Načelno je to moguće.

NORA 1: Što to znači?

HELMER 2: To znači kako ih u najviše slučajeva možemo izliječiti telepatski, a katkad je potreban osobni susret.

NORA 1: A gdje ste?

HELMER 2: Osobni susret dolazi u obzir veoma rijetko. Uvijek je prva na redu telepatija.

NORA 1: Koliko košta?

HELMER 2: Stvar dogovora.

NORA 1: Mogu li vam također platiti telepatski? 

(Helmer 2 razmišlja kako odgovoriti. Prekine vezu i odloži mobitel. Sjedne ponovno za računar.) 

Shit. 

(Nora 1 još jednom nazove. Helmer 2 razmišlja hoće li se odazvati. Na koncu ustane i pritisne dugme za prijem.)

HELMER 2: Da.

NORA 1:  Još jednom ja. Izgubili smo vezu.

HELMER 2: Prekinuo sam je.

NORA 1:  Nismo se dobro razumjeli. Ono je bilo mala šala. Pretpostavljala sam da ćete podnijeti malo humora.

HELMER 2: Prvi put čujem riječ humor. Moram pogledati u rječnik novih riječi.

NORA 1: Imate ga?

HELMER 2: Dakako.

NORA 1: Jer, ako ga nemate, mogu vam ga posuditi. Prije nekoliko godina prodao mi ga je student medicine.

HELMER 2: I meni.

NORA 1: Eto, pa imamo nešto što nas povezuje. Pored mobilne telefonije. A prije svega, naravno,  telepatije. Zar ne?

HELMER 2: Recimo.

NORA 1: Zapravo, da budem iskrena, ne zvučite suviše pozitivno. Od iscjelitelja bih očekivala da prosto zrači dobro raspoloženje.

HELMER 2: Posjetite najbližu knjižnicu, odjel za bajke.

NORA 1: Nema razloga za dobro raspoloženje?

HELMER 2: Rekli ste da vas zanima zdravlje.

NORA 1: Čujte. Jeste li stvarno ono za što se izdajete ili ste obični čudak?

HELMER 2: A za koga se izdajem?

NORA 1: U redu. Sasvim ste me zbunili. Zanimljiv način pridobijanja stranki. Pokušat ću negdje drugdje.

HELMER 2: Dede. 

(Odloži mobitel i zabulji se ponovno u ekran. Nora 1 odloži svoj mobitel, natoči viski, srkne.)

NORA 1: "Odjel za bajke." Ma što izvodi?

(Uzme mobitel i ponovi poziv. Helmer 2 se trgne i neko vrijeme posmatra svoj mobitel. Uzme ga i ustane. Neko vrijeme nervozno hoda gore-dolje. Onda podigne mobitel ka uhu.)

HELMER 2: Da.

NORA 1: Zašto ste tako bezobrazni prema meni?

HELMER 2: A tko ste vi?

NORA 1: Zanima li vas uopće moj problem?

HELMER 2: I ja imam problema, pa ne opterećujem nepoznate ljude.

NORA 1: Zašto onda oglašavate kako liječite telepatijom?

HELMER 2: Zato što volim razgovarati s glupim ženturačama.

NORA 1: To sam za vas? 

HELMER 2: Zašto bi inače tako uporno nazivali pogrešan broj?

NORA 1: Ta nije pogrešan.

HELMER 2: Provjerite. 

(Prekine razgovor, odloži mobitel, sjedne za računar. Nora 1 zgrabi Oglasnik, pritisne na dugme i uspoređuje utipkani broj s objavljenim.)

NORA 1: Shit. Pa što mi je, jesam li pijana? 

(Pažljivo utipka pravi broj i pritisne dugme. Čeka. U međuvremenu pripali cigaretu.) 

Eto, a taj se uopće ne oglasi.  

(Još jednom nazove i čeka. Puši. Pije. Helmer 2 nekoliko puta pogleda svoj mobitel. Uzme ga sa stola, ustane, hoda po sobi. Odluči nazvati, ali se u posljednjem trenutku predomisli. Nora 1 odloži svoj mobitel i udubi se u druge oglase. Helmer 2 naposljetku pritisne dugme. Norin telefon zazvoni. Helmer 2 se predomisli i prekine poziv. Nora 1 provjeri broj i nasmiješi se. Pritisne dugme. Helmerov telefon zazvoni. Trgne se, skoro mu ispadne iz roku. Neko vrijeme pusti da zvoni. Potom duboko udahne i primi poziv.)

HELMER 2: Da.

NORA 1: Jeste li me zvali?

HELMER 2: Greškom. Htio sam ... Izvinjavam se.

(Prekine vezu, stavi telefon na stolić, sjedne ponovno za računar. Nora 1 neko vrijeme razmišlja. Potom pritisne dugme. Helmerov telefon zazvoni. Digne ga, kao da je to očekivao i primi poziv.)

HELMER 2: Da.

NORA 1: Ne zovem greškom. Zovem, jer bih htjela razgovarati.

HELMER 2: O čemu?

NORA 1: O smislu života.

HELMER 2: Ojoj.

NORA 1: Nemojte me pogrešno shvatiti. Nisam nikakva newageevska odvratnica. Smisao života je još uvijek veoma aktualan, ne glede na to kako se njim više ne bave filozofi, nego samo još glupaci.

HELMER 2: Odvratnica je zanimljiva riječ. Je li iz rječnika novih riječi?

NORA 1: Bojim se da sam je upravi izmislila.

HELMER 2: Je li to vaše zanimanje?

NORA 1: Izmišljanje novih riječi? Nije.

HELMER 2: Čime se bavite?

NORA 1:  Gledištima svog karaktera, koja mi idu na živce.

HELMER 2: Dobro plaćen posao?

NORA 1: Glede na trud koji ulažem morala bih biti bogata. A vi? Nadam se da niste liječnik.

HELMER 2: Zašto ne?

NORA 1: Jer ih ne volim. Donijeli su bolest u moju dušu in bol u moje lijepo tijelo. Liječnik ste, zar ne? 

HELMER 2: Suprotno. Bolesnik.

NORA 1: Siroče. A što imate?

HELMER 2: Umirem od tisuću različitih bolesti. Mada mi nitko ne vjeruje. Nitko ne prihvata da je moja smrt samo pitanje vremena.

(Nora 1 prsne u smijeh. Pokuša se sabrati, ali se ne može savladati. Smije se prilično dugo. Na koncu odahne i stavi mobitel na uho.)

HELMER 2: A zašto se smijete?

NORA 1: Jer ste jako zabavni. 

HELMER 2: Ne znam što je u onom što sam rekao smiješno.

NORA 1:  Rekli ste da je vaša smrt samo pitanje vremena.

HELMER 2: To je smiješno?

NORA 1: Zar to ne važi za sve ljude? I za mene? Nije li jedino važno ono što uradimo u vrijeme koje nam je na raspolaganju? Živjeti?

HELMER 2: Kako živjeti dok čekam na smrt?

NORA 1: Ne znam. A kako živite?

HELMER 2: Uopće ne živim. Umirem. 

NORA 1: Zvala sam, jer trebam pomoć. A sada vidim kako je vi trebate sto puta više. 

HELMER 2: Ne trebam pomoć.

NORA 1: Ili sam, pak, zvala pravi broj i telepatski ste me izliječili za nekoliko minuta.  

HELMER 2: Trebam pomoć.

NORA 1: (poslije pauze, nježno)  Uopće ne znam kako vam je ime.

HELMER 2: Torvald.

NORA 1: (poslije pauze) Lijepo vas molim. Ne igrajte se sa mnom.

HELMER 2: Stvarno. Ime mi je Torvald.

NORA 1: Imate li slučajno ženu kojoj je ime Nora?

HELMER 2: Kako znate?

NORA 1: Imate li djece?

HELMER 2: Ne. Žena je jalova.

NORA 1: A moj bivši muž sterilan. Onda smo na istom.

HELMER 2: Ne znam. Jesmo li stvarno?

NORA 1: Živite u kući ili u stanu?

HELMER 2: U stanu.

NORA 1: Opišite ga.

HELMER 2: Dosadan. Građanski. Kauč, dva naslonjača, police s knjigama, u kutu stolić s računarom. Kuhinja s blagovaonicom. Spavaća soba. Mali balkon. Dolje bučna ulica. Na drugoj strani mali park.

NORA 1: Kakve boje je kauč?

HELMER 2: Crvene.

NORA 1: Kakve marke je monitor računara?  

HELMER 2: Nokia. (Nora 1 šutii.) Halo? Jeste li još tamo?

NORA 1: Jesam. Jeste li kad čuli o paralelnim svjetovima?

HELMER 2: Jesam.

NORA 1: (ustane i ode za kauč) Gdje ste ovog trenutka?

HELMER 2: U dnevnoj sobi.

NORA 1: Gdje točno?

HELMER 2: Stojim pored jednog od naslonjača.

NORA 1: Otiđite za kauč. Molim vas..

HELMER 2: (ode za kauč, mada na drugom kraju od onoga kamo je išla  Nora 1) Tu sam.

NORA 1: Pružite ruku.

(Stoje jedno pored drugog, Helmer 2 lijevo, Nora 1 desno. Helmer 2 pruži lijevu reku, Nora 1 pruži desnu ruku.)

HELMER 2: I sad?

NORA 1: Što osjećate?

HELMER 2: (opipa rukom) Prazninu.

NORA 1: (opipa rukom) I ja. Usprkos tome čini mi se kako smo blizu. Jako, jako blizu. 

HELMER 2: Oboje umiremo.

NORA 1: Oboje bi htjela živjeti, ali se ne usuđujemo.

HELMER 2: Trebam pomoć.

NORA 1: Moj bivši muž je liječnik. A što je vaša žena?

HELMER 2: Medicinska sestra.

NORA 1: Kako joj je ime?

HELMER 2: Nora.

NORA 1: Mislim, njeno pravo ime.

HELMER 2: Nora.

NORA 1: Jeste li se upoznali u kazalištu?

HELMER 2: Kako znate?

NORA 1: I zaključili ste biti Torvald i Nora, s nadom kako umjetnost ne oponaša život?

HELMER 2: I to znate.

NORA 1: A kako je uistinu ime vaše žene?

HELMER 2: Veronika. (Nora 1 šuti.) Jeste li još tamo?

NORA 1: Tu sam. Izgleda da imamo mnogo zajedničkog.

HELMER 2: Stvarno tako mislite?

NORA 1: Izgleda da nema paralelnih svjetova. Samo postoje paralelna stanja, usporedne sudbine, srodne duše, međusobna besplodnost. Možda imate pravo. Možda stvarno nema smisla živjeti u vrijeme čekanja na smrt.

HELMER 2: Nadao sam se kako ćete me ubijediti u suprotno. 

NORA 1: Živi li vaša žena s vama?

HELMER 2: Odselila je. Ima garsonijeru. Tamo živi.

NORA 1: S kim?

HELMER 2: Sama. Zašto?

NORA 1: Jeste li uvijek tako suhoparni ili je to samo kamuflaža?

HELMER 2: I ja se pitam. 

NORA 1: Volite li seksati? (Helmer 2 šuti.) Jeste li još tamo?

HELMER 2: Jesam. 

NORA 1: I?

HELMER 2: Morat ću pogledati u rječnik novih riječi.

NORA 1: Pogledajmo zajedno.

Tama.

Peti prizor

Helmer 2 sjedi na kauču i mjeri sebi tlak digitalnim mjeračem, koji drži na stoliću ispred sebe. Nora 2 sjedi za računarom i surfa po internetu. Nora 1 i Helmer 1 dođu iz kuhinje, prvo ona, potom on. Ona ima u ruci čašu sa zelenom tekućinom, on čašu crnog vina. Ona sjedne na kauč pored Helmera 2 i stavi čašu na stolić. On se prošeta pored Nore 2, srkne vino, stoji i posmatra kako ona zaneseno proučava ekran.

NORA 1: Popij.

HELMER 2: (koji još nije završio mjerenje) Psssst.

NORA 1: (salije) Sorry.

HELMER 2: (odvije traku, uzdahne) Ne razumijem, zašto imam tako nizak tlak. Sto deset sedamdeset. 

NORA 1: Od niskog tlaka još nitko nije umro.

HELMER 2: Nizak tlak je znak više od sto oboljenja. Između ostalog okultnog krvarenja. Možeš li me izmasirati?

NORA 1: Prvo popij spirolinu.

HELMER 2:  (digne čašu, pomiriše tekućinu, namršti se) Možeš li zamisliti kako morske alge mirišu nekom tko ne voli ribe?

NORA 1: Začepi nos i misli na to kako su najbolja zaštita protiv raka.

HELMER 2: (zatvori oči i isprazni čašu) Ta vječna borba protiv smrti je strašno naporna. Katkad mi dođe predati se. 

NORA 1:  (ustane i ode iza  kauča) Predat ćeš se mojim rukama i uživati.

(Počne mu masirati ramena. Helmer 2 zatvori oči i tiho ječi, pola od bola, pola od užitka. Helmer 1 se nakašlje kako bi privukao pažnju Nore 2.)

HELMER 1: Evo me. Već s petom čašom vina.

NORA 2: (konačno ga pogleda) Torvalde, nismo li se dogovorili da ćeš prestati piti? Nemaš pametnijeg posla?

HELMER 1: Htio bih razgovarati.

NORA 2: Pa razgovaramo na poslu. Svaki dan. 

HELMER 1: Tamo razgovaramo o drugim stvarima.

NORA 2: O kakvim drugim stvarima?

HELMER 1: "Daj mi skalpel. Pogledaj tu grudnu žlijezdu, ne izgleda dobro. U želudcu ima tri čavla. Pladanj za srce, molim te." 

NORA 2: Upravo zato. Dom je namijenjen odmoru. 

HELMER 1: A ne pretjeranom.

NORA 2: Smisli neki hobi.

HELMER 1: Zapravo doma nije ništa drukčije. I ovdje bismo mogli reći: Daj mi skalpel da si izrežem grudnu žlijezdu. U želudcu imam tri čavla. (Pruži ruku.) Pladanj za srce, molim te. 

NORA 2: Torvalde, nikad nisi bio ... romantik. Oprosti, ali ta tvoja strana je za mene ... uopće neću uvijati ... ta tvoja strana je za mene ...

HELMER 1: Neprobavljiva?

NORA 2: Hvala. Znala sam kako ćeš mi pomoći naći pravu riječ.

HELMER 1: Idemo na more?

NORA 2: Sutra imamo posao.

HELMER 1: Nemaš osjećaj kako je nešto između nas ... krenulo svojim putem? Ishlapjelo? Napravilo salto mortale i leži u kutu poput mrtve žabe, preko koje je prešao valjak?

NORA 2: Ne, nemam taj osjećaj. I žao mi je što ga ti imaš. Ali neću ga analizirati. 

HELMER 1: Zašto nećeš?

NORA 2: Zato što mi je pretjerana želja za analizom uništila prijašnji odnos. Pazi da zbog slične želje ne uništiš naš.

HELMER 1: Prijetnja?

NORA 2: Prijateljska opomena, Torvalde. A sada, ako nemaš ništa protiv ...

HELMER 1: A ja sem mislio da ti je prijašnji odnos uništila želja za mnom. 

NORA 2: Torvalde ...

HELMER 1: Koja nije bila samo posljedica premale želje tvog muža za tobom.

NORA 2: Čuj. Zašto si postao dosadan? 

HELMER 1: Ja?

NORA 2: Kao lanjski snijeg. Zar ne vidiš kako je sve u redu? 

HELMER 1: Sve je u redu?

NORA 2: Super, ne samo u redu. 

HELMER 1: Po čemu to zaključuješ?

NORA 2: Moj mrtvac se odselio tvojoj Nori, ti si došao meni, garsonijeru sam iznajmila, nismo bez posla, što danas nije mala stvar, sociolozi bi nas opisali kao dobro situiran par. Što još trebamo, izuzev vremena koje možemo nesmetano posvetiti svak sebi?

HELMER 1: Možda vrijeme koje bismo posvetili jedno drugom?

NORA 2: Torvalde, voljela bih da je naš stan dom, a ne amatersko bračno savjetovalište. 

HELMER 1: O čemu razmišljaš dok seksamo?

NORA 2: (okrene se natrag ka računaru) Zašto? 

HELMER 1: Jer si uvijek jako odsutna.

NORA 2: Meditiram. 

HELMER 1: Tada ili poslije?

NORA 2: Tada. Na poslu ne mogu. A ni ovdje. A raširenih nogu, dok ti dahćeš i trudiš se samome sebi dokazati Bog zna što, mogu se mirno skoncentrirati na prazninu.

HELMER 1: Na prazninu?

NORA 2: Tako se zove jedna od meditativnih tehnika. Zagrli prazninu.

HELMER 1: A užitak?

NORA 2: Pravi užitak, Torvalde. Pokušaj nekad.

HELMER 1: Nekad je bilo drukčije.

NORA 2: Nekad sam bila stara tri godine, Torvalde, i u ustima sam imala lizalicu. Čak pet minuta ranije bilo je drukčije. A sutra neće biti više kao što je sad. Nije li lijepo što ne čučimo na istom mjestu?

HELMER 1: Ili da čučimo?

(Ispije posljednju  kapljicu, pogleda čašu, ode u kuhinju. Nora 2 se zadubi u računar. Nora 1 prestane masirati Helmera 2.) 

NORA 1: Eto? Jesi li manje mrtav?

HELMER 2: Ne, još više. Hvala ti. 

NORA 1: Bilo kada.

HELMER 2: Polako umirati pred vlastitim očima i pri punoj svijesti je zapravo najveća avantura koju si možeš priuštiti u životu.

NORA 1: A ja ti je omogućavam. Zar nisam zlatna?

HELMER 2: Dosad nisam sreo ženu koja bi me tako razumjela.

NORA 1: A ja nisam muškarca koji bi tako znao cijeniti moju pomoć. 

HELMER 2: Samo je budala ne bi.

NORA 1: Konačno mi je postalo jasno što najviše želim. Biti korisna. Biti s nekim koga podupirem.

HELMER 2: Nemaju svi takvu sreću.

NORA 1: Moj bivši Torvald me je čisto poplavio. Prodro je u mene kroz sve pore. Mirisala sam mu. Zanimala ga je kontrola. Pri tom je bio veoma lukav. Prvo me je kontrolirao seksom, potom celibatom. 

HELMER 2:  Možda mu se sad sveti.

NORA 1: Iskreno se nadam.

HELMER 2: Ne mogu zamisliti što ga je privuklo kod moje žene.

NORA 1: Miris smrti.

HELMER 2: (pogleda je) Ne razumijem.

NORA 1: Svaki dan su zajedno secirali trupla. Muškarac, žena, nemoćno razgolićeni u posljednjem poniženju. Izrezivali organe, stavljali komadiće nekad živih ljudi pod mikroskop. Možeš li zamisliti kakav je to afrodizijak za čovjeka koji hoće imati kontrolu?

HELMER 2: Nikad nije govorila o teme.

NORA 1: Znaš li da su seksali na obdukcijskom stolu?

HELMER 2: Morao bih je ubiti.

NORA 1: Rekao mi je. A jednom se, tobože, nataknula na mrtvačev ud.

HELMER 2: (stavi ruku na želudac) Slabo mi je poslije te spiroline.

NORA 1: A znaš li kakav osjećaj se pojavio u meni kad mi je to rekao? 

HELMER 2: Grozota?

NORA 1: Zavist. Pitala sam se zašto to ne radi sa mnom. Tek nedavno sam našla odgovor. 

HELMER 2: (pogleda je) Slušam.

NORA 1: Htjela sam biti živa. Divlje, romantično živa. Toga se bojao. Zahtijevala sam svoj komad mesa. Htjela sam biti ravnopravna. A s mrtvima ne treba ništa dijeliti. Po mrtvima možeš čeprkati do mile volje, možeš se naticati na njih, možeš im gurati predmete u sve rupe. Netko, koga uzbuđuje apsolutna kontrola, ne može se tome uduprijeti. 

HELMER 2: Ali ... 

NORA 1: Što, dragi? (Pomiluje ga po obrazu.)
HELMER 2: Zašto onda ... ja?

NORA 1:  Zato što si od svih muškaraca, koji još dišu, najbliži mrtvacu. Kad se nataknem na tebe, imam osjećaj kako stvari držim pod kotrolom. Za takav osjećaj bih na koljenima išla oko svijeta.

HELMER 2: A svakako je manje naporno da se dva puta dnevno uspenješ na mene. Zar ne?

NORA 1: Nemoj me pogrešno shvatiti. Na taj način se svetim Torvaldu.

HELMER 2: I ja sam Torvald.

NORA 1: Prijašnjem Torvaldu. Tako mu bar upola vratim milo za drago. Možeš li zamisliti kakav je to užitak? Torvalde, jesi li dobro?

HELMER 2: Odlično. Nedostaje samo još obdukcijski stol.

NORA 1: (baci se na njega i zajaše ga) S malo mašte može postati obdukcijski stol ovaj kauč.

HELMER 2: Zapravo ...

NORA 1: Što?

HELMER 2: Morao bih proučiti vezu između niskog tlaka i niske temperature, i, posljedično, mogućnosti razvoja šečerne bolesti.

NORA 1: Ne treba. Dići ću ti tlak i temperaturu.

HELMER 2: Morao bih prevesti još nekoliko stranica romana.

NORA 1: Nitko više ne čita romane. Čak sam i ja prestala. Ljude još samo zanima razmjena usluga i dobara.

HELMER 2: Od čega ćemo živjeti?

NORA 1: Ne bude li išlo drukčije, prodavat ću svoje tijelo. A ti ga imaš besplatno. To ti ništa ne znači?

HELMER 2:  Da, nešto.  

NORA 1: Dakle? 

HELMER 2: Mogu li ti staviti prste oko vrata?

NORA 1: Zašto?

HELMER 2: Htio bih se osvetiti bivšoj Nori. Htio bih joj bar upola vratiti milo za drago. I oprostiti sebi što je dva puta, kad sam je pokušao udaviti, nisam stvarno zadavio.

NORA 1: Pa hajde, ako te to uzbuđuje.

HELMER 2: Uzbuđuje me.

NORA 1: Samo pazi da pored bivše Nore ne izgubiš i sadašnju.

HELMER 2: Ne volim biti sam. 

NORA 1: Bolju garanciju ne trebam. Daj stisni.

(Helmer 2 joj stavi prste oko vrata. Sjedi mirno, kao da je mrtav i stišče. Ljubavne kretnje obavlja Nora 1. Ljube li se na kauču ili diskretnije, iza kauča, neka prosudi režiser, ovisno o senzibilitetu gledatelja za koje će biti drama postavljena. Helmer 1 dođe iz kuhinje s novom čašom vina. Gleda Noru 2, koja još uvijek piše poruke.)

HELMER 1:  Znaš li što sam nedavno vidio na televiziji?

NORA 2: (ne odvaćajući oči od ekrana) Što?

HELMER 1: Dokumentarni film o preseljavanju žirafe iz jednog zoološkog vrta u drugi.

NORA 2: Nisam znala da gledaš televiziju.

HELMER 1: Vozili su je posebnom prikolicom, koju su opkovali daskama, ali je njena glava, usprkos tome, slobodno stršila.

NORA 2: I?

HELMER 1: Za vrijeme vožnje su je, kako je ne bi uhvatila panika, hranili lisnatim granama.

NORA 2: Lijepo od njih.

HELMER 1: A onda se dogodilo nešto neočekivano.

NORA 2: Stvarno?

HELMER 1: Cesta je bila skoro prazna, sijalo je sunce, žirafa je uživala u vožnji i iznenadnom obilju hrane.

NORA 2: Bravo.

HELMER 1: Nije  se mogla osloboditi osjećaja kako život još nikad nije bio tako darežljiv. Od sreće je digla glavu i istegnula vrat. A onda je šofer htio proći kroz tunel.

NORA 2: I?

HELMER 1: Žirafa je bila viša od dozvoljene visine. Kroz tunel je prošlo samo njeno tijelo. Glava je ostala kraj ulaza.

NORA 2: (uzdahne) Torvalde ... 

HELMER 1: Ne znaš tko je ta žirafa?

NORA 2: Metafore su mi uvijek prouzrokovale osip. 

HELMER 1: Ta žirafa smo mi. Dobro situirani parovi, kao što bi nam rekli sociolozi. Uopće ne znamo kako nas vode iz jednog zoološkog vrta u drugi. Dok imamo dovoljno za jesti i piti, dovoljno za račune i zabavu, slijepi smo za sve što juri mimo nas.  

NORA 2: A što juri mimo nas?

HELMER 1: Nitko ne pomisli na to kako je pred nama tunel. Nitko ne sagne dignutu glavu. Bar iz opreznosti, ako ne iz poniznosti.

NORA 2: Torvalde, posljednje što bih htjela raditi u ovaj kasni sat je šljapkanje po plićacima moraliziranja.

HELMER 1: Govorim o nužnosti komuniciranja.

NORA 2: (uhvati se za glavu) Joj ... Zar ne vidiš kako komuniciram? Istina preko interneta, ali je udobno, sigurno i brzo.

HELMER 1: Pitanje je s kim, zašto i o čemu. 

NORA 2: S ljudima koji imaju slične interese. Ti ih nemaš. 

HELMER 1: A imam svoje, koje ti ignoriraš.

NORA 2: Jedino što te zanima je seks. I to u sve prerverznijim oblicima. 

HELMER 1: I to je značajno, kad smo već kod toga. Na koncu konca, s tim smo počeli, a ti si počela. 

NORA 2: Stvari traju, dok traju.

HELMER 1: A to nije moj jedini interes. 

NORA 2: A što je još?

HELMER 1: Nedostaje mi osjećaj kako živimo zajedno.

NORA 2: Torvalde, izvini, ne trebam tvoju dozvolu za to da dijelim iskustva i misli s ljudima koje više od tijela zanima duh. 

HELMER 1: Ali u toj produhovljenosti si tako zagrižena da premašuješ čak Osamu bin Ladena. 

NORA 2: Zašto? Zato, jer mi se tvoje znanstveno tumačenje svijeta čini rigidno, pretpotopno i potpuno nemaštovito? 

HELMER 1: Imam mašte.

NORA 2: Samo glede položaja pri kamasutri.

HELMER 1: Radije to nego kozmički duh, astralna tijela, aura i sto drugih vrsta bludnji! 

NORA 2: Torvalde, o temeljnom pravu svakog da se nesmetano bavi onim što ga zanima ne mislim se pogađati. 

HELMER 1: Ne čini li ti se kako je diplomacija bolja od rata? 

NORA 2: (pogleda na sat) Kad će večera? Ti si na redu.

HELMER 1: Večera je skuhana. Samo je još moram servirati.

NORA 2:  Pa hajde.

HELMER 1: Dobar tek.

(Izvuče iz džepa pištolj, uperi ga na Noru 2 i opali. Nora 2 se uhvati za grudi i iskolači oči. Ustane, zatetura, izvrne se u naslonjač. Zuri pred sebe.  Helmer 1 stane ispred nje, uperi joj u glavu i još jednom opali. Nora 2 poskoči, otvori usta, glava joj padne preko naslona naslonjača.)

Noro? 

(Nora 2 se ne odazove.) 

Znaš li kako izgledaš? Kao netko koga je nešto na smrt preplašilo. 

NORA 2: Ne osjećam se dobro.

HELMER 1: A ja nikad bolje.

NORA 2: Jesam li mrtva?

HELMER 1: Izgleda ne sasvim. 

(Još jednom opali u nju. Nora 2 još jednom poskoči i umiri se. Istog trenutka Nora 1 počne krkljati. Pokušava otrgnuti ruke Helmerja 2 s vrata.)

NORA 1: Torvalde ... To nije više igra ... Ne mogu disati.

HELMER 2: Još malo, još malo … samo što nisam!

NORA 1: Torvalde, prestani me daviti!

Tama.

DRUGI ČIN

Šesti prizor

Helmer 2 leži na kauču u kućnom ogrtaču i sa termometrom u ustima. Nora 2, u trenirci, stoji iza naslonjača i izvodi vježbe tai chi.

HELMER 2: (izvuče termometar iz usta) O moj Bože ... 

(Gurne termometar natrag u usta. Nora 1 dođe iz kuhinje s čašom soka od mrkve i stavi je na stolić.) 

NORA 1: Za tebe, kad, za pola sata, prestaneš mjeriti temperaturu.

HELMER 2: (izvadi termometar iz usta) Osjećam se kao da se kuham na strašnoj vrućini.  

NORA 1: 42?

HELMER 2: Najmanje.

NORA 1: (izvuče mu termometar iz ruku, pogleda) 35,9. Počeo si se hladiti.

HELMER 2: Mislim da je sa mnom nešto strašno naopako. Izuzev ako se nije pokvario termometar. Probaj ga ti.  

NORA 1: (vrati mu termometar) Moja temperatura je u redu. 

HELMER 2: Svejedno, htio bih znati.

NORA 1: Ne prisiljavaj me, Torvalde. Jer budeš li me prisiljavao, temperatura će mi narasti i onda će ti biti još manje jasno koliko je termometar pouzdan.  

HELMER 2: (jogunasto) No, hvala.

NORA 1: A prije svega to nije značajno. Već ćeš sutra biti na klinici, gdje će tvoje stanje pratiti 24 sata na dan. Za to vrijeme će ti saopćavati što se događa u tvom tijelu.

(Počne lakirati nokte)

HELMER 2: Ne znam je li to dobra ideja.

NORA 1:  Nikad ne znaš što je dobro, dok ne probaš. 

HELMER 2: Strah me. 

NORA 1: Čega? Tamo će ti pomoći.

HELMER 2: Ne trebam pomoć.

NORA 1: Dakako je trebaš. Tako si rekao, kad sam te greškom dobila telefonom. Trebam pomoć, rekao si.

HELMER 2: Htio sam da mi ti pomogneš.

NORA 1: Ja sam ti pomagala. Koliko je bilo moguće. I još dvadeset posto. A sada ne mogu više. Istina je da si ti meni pomagao više nego ja tebi, ali na kraju krajeva se uvijek konča bolje za jedne nego za druge.  

HELMER 2: Jesam li ti stvarno pomagao?

NORA 2: Pomagao si mi da poubijam uznemireno jato ptica u svom mozgu.  

HELMER 2: Blago tebi.

NORA 1: Blago i tebi, koji, usprkos stotinama opasnih bolesti, još nisi uspio umrijeti. U biti bih te morala pokloniti medicinskom fakultetu. A ne da ti sređujem smještaj u privatnoj klinici. 

HELMER 2: Čini mi se čudnim što je ta klinika tako ... razbacana. 

NORA 1: Ne razumijem.

HELEMR 2: Da ima svaki pacient svoju vlastitu garsonijeru. I njegovatelja, koji ga posjećuje doma.

NORA 1: Stvarno neobično. Što nam je sve donijela globalizacija!

HELMER 2: Hoćeš me se riješiti?

NORA 1: Dragi Torvalde, poslije svega što sam učinila za tebe i uz sve što ću još učiniti za tebe, čine mi se tvoje aluzije uvredljive. 

HELMER 2: Tko će sve to platiti?

NORA 1: Država. Osiguran si.

HELMER 2: Teško mogu povjerovati da je država tako darežljiva.

NORA 1: Zašto? Zato što tvoje stanje nije tako ozbiljno kao što se čini? Vjeruj, Torvalde, tvoje stanje je krajnje ozbiljno. 

HELMER 2: A možda nije.

NORA 1: (uzdahne) Čuj. Budeš li me sad, kad sam ti sve sredila, ostavio na cjedilu, otkorakat ću kroz vrata i neću se zaustaviti sve dok ne nestanem u dubinama kozmosa.   

HELMER 2: Hoćeš li me posjećivati?

NORA 1: Još ćeš me moliti da dolazim rjeđe.

HELMER 2: I što ćeš sad?

NORA 1: Kako misliš?

HELMER 2: Sad, kad se me budeš konačno riješila. 

NORA 1: Nemoj nam pokvariti posljednje trenutke.

HELMER 2: Kad me budeš prepustila stručnjacima. Sad, kad si farbaš nokte. 

NORA 1: Postat ću poplavljačica. 

HELMER 2: Popravljačica čega?

NORA 1: Poplavljačica.

HELMER 2: Je li to iz rječnika novih riječi?

NORA 1: Nije, ta riječ je još novija. 

HELMER 2: I što ćeš poplavljati?

NORA 1: Zemlju. Polja. Pustinje. Ta znaš što su ispušni plinovi civilizacije učinili podneblju. Kad ne bude kiše, poplavit ću isušena područja i oživjeti ih. 

HELMER 2: Viteško djelo.

NORA 1: I poetski. Stvarat ću ribnjake, pune oblaka. Zrcala, u kojima će se ogledati zvijezde. I mjesec. Kasno noću, kad bude svijet mučila mora. 

HELMER 2: Svijet i mene.

NORA 1:  Svijet i tebe. Dva jednako velika, jednako značajna, jednako bolesna Božja ostvarenja.

HELMER 2: Misliš li da ću u toj garsonijeri umrijeti?

NORA 1: Imam veoma lošu vijest, Torvalde. Nećeš. Sudbina nekih je da umiru, a ne da umru. 

HELMER 2: Trebao bih masažu.

NORA 1: Ne mogu više. Namasirala sam se za tisuću godina. Zbog izrabljenosti zglobova već me napada osteoartritis. 

HELMER 2: Ja ga imam deset godina.

NORA 1: Eto, pa da. Još malo pa ću ti biti sasvim slična. Ležat ću i uzdisati. To bih, inače, rado radila, ali iz drugih razloga. 

HELMER 2: Pretpostavljam da će to biti ubrzo.

NORA 1: Bojim se da neće tako brzo. Poslije nekrofilije se izbor prilično suzi.

HELMER 2: Vjerojatno već stoji iza ćoška i čeka da me odvedu. 

NORA 1: Ljubomora ti uopće ne pristaje. Ljubomora miriše na život, a to je u suprotnosti s tvojom životnom filozofijom. 

HELMER 2: Ne znam što reći.

NORA 1: Što manje, to bolje. I kako ne bi oštetio glasnice. Rak na grlu je strašna stvar. Radije idi u spavaću sobu i obuci se. Za deset minuta doći će po tebe. 

HELMER 2: A ako ne idem?

NORA 1: Ne budeš li išao dragovoljno, četvorica krupnih muškaraca snijet će te niz stepenice, nabiti u kombi i odvesti. Ne na detoksikološku kliniku, nego neznano kamo. 

HELMER 2: (polako sjedne uspravno) Prinudno iseljenje, dakle.

NORA 1: (pruži ruku) Sviđaju li ti se moji nokti?

HELMER 2: (ustane i kliže ka vratima spavaće sobe, s rukama na križima)  Mogao sam znati da će se tako okončati.  

(Ode u spavaću sobu.)

NORA 1: (nastavlja s lakiranjem noktiju i pjevuši) Na nana na nana na, na nana na nana na ...

Sedmi prizor

(Helmer 1 dođe iz spavaće sobe dopola obućen, s košuljom u rucii.)

HELMER 1: Kamo su nestale sve moje košulje?

NORA 2: (nastavlja s tai chiom) U ruci je držiš. 

HELMER 1: Tu nosim već dva dana. Imam ih dvadeset. Sve ne mogu biti najednom u stroju za pranje.

NORA 2: Nema više ni stroja za pranje. 

HELMER 1: A gdje je?

NORA 2: Podarila sem ga Crvenom križu.

HELMER 1: A kako ćemo prati?

NORA 2: Na ruke. Ili u javnoj praonici.

HELMER 1: Ma čekaj. Što radiš? Jesi li i moje košulje podarila Crvenom križu?

NORA 2: Nisam. Karitasu.

HELMER 1: Pokušavaš li mi se za nešto osvetiti?

NORA 2: Suprotno, Torvalde. Želim te prizemljiti. Ne samo tebe, nas oboje. I svoju garderobu sam izreducirala na deset posto onog što sam imala.

HELMER 1: Sa svojom učini što hoćeš. Što se moje tiče, mogla bi me upitati, prije nego kreneš prazniti ormare.

NORA 2: Imala sam više nego dovoljno prilika ustanoviti kako si neke stvari sposoban prihvatiti samo kao fait accompli.

HELMER 1: Nitko me neće stavljati pred činjenice glede broja košulja, koje hoću imati. Ili kravata. Ili cipela. Ili gaća.

NORA 2: Kako si sitničav. Ne možeš zamisliti kako se ne radi o gaćama, nego o nećem višem?

HELMER 1: Stvarno? O Mount Everestu?

NORA 2: Naš život podsjeća na odlagalište starudija. Moramo ga pojednostaviti.

HELMER 1: Učinilo mi se kako te je opet nešto žacnulo. 

NORA 2: (prestane s tai chiom, uspravi se) Torvalde, sjedi.

HELMER 1: Bez košulje? Prehladit ću se.

NORA 2: Košulja ti je u ruci.

HELMER 1: Ta je stara pet godina. Hoću bijelu s plavim crtama.

NORA 2: Tu već nosi bogzna tko. Sjedi, ili nećeš nikada saznati što se događa. 

HELMER 1: (nerado, s košuljom u naručju, sjede na rub naslonjača) Znam što se događa. Maligni rast feminizma na račun muškog dostojanstva.

NORA 2: Sam si kriv. A zašto si takav šovinist?

HELMER 2: To mi još nitko nije spočitao.
NORA 2: Tipično za tebe da u prostoj konstataciji vidiš spočitavanje.

HELMER 2: Reci što imaš reći, hladno mi je. 

NORA 2: Torvalde, sve više ljudi ustanovljava kako želja "imati sve" znači imati manje. 

HELMER 1: Ja neću da imam sve. A hoću imati više od jedne košulje.

NORA 2: Sve više ljudi ustanovljava kako su iscrpljeni. 

HELMER 1: To je njihov problem, ja nisam.

NORA 2: Da su upravo slomljeni od stresa pretjerane angažiranosti na svim područjima. Tako istrošeni da uopće ne mogu uživati u onome za što dirinče, ni u dopustu, ako si ga uopće priušte. 

HELMER 1: Pet puta sam te molio da idemo na Floridu. Pet puta si rekla kako nemaš vremena.

NORA 2: Sačekaj da kažem do kraja. 

HELMER 1: Pored toga nisam baš ni istrošen. 

NORA 2: Sve više ljudi se odlučuje za veliku redukciju. Za sporiji, jednostavniji život. Ne čini li ti se pametnim da im se pridružimo?

HELMER 1: Ne. A uopće ne po cijenu mojih košulja. Ili svega drugog što je nestalo. Što je još nestalo?

NORA 2: Gotovo sve.

HELMER 1: (ustane) Onda je vjerojatno najbolje da nestanem i ja.

NORA 2: Torvalde, sjedi i slušaj.

HELMER 1:  Hladno mi je.

NORA 2: Obuci košulju, ne znam zašto je stiščeš u ruci kao kuhinjsku krpu. 

HELMER 1: Hoćeš mi reći kako su otišle čak kuhinjske krpe i kako ćeš odsad moju jedinu košulju upotrebljavati za brisanje posuđa?  

NORA 2: Torvalde ...

HELMER 1: Čišćenje cipela? I prozora?  

NORA 2: Prestani glumiti klauna. 

(Sa stolića za računalnik uzme komad papira.) 

Da ti pročitam spisak stvari koje sam imala u planu, pored posla i pored toga što sam ovdje takoreći sluškinja?

HELMER 1: Znaš što ...

NORA 2: Slušaj. "Počni slikati akvarele. Uključi se u dramski kružok. Nauči brzo čitanje. Pridruži se pjevačkom zboru. Unaprijedi svoje znanje engleskog jezika. Načini optimalnu dijetu za zdrav život ..."

HELMER 1: Noro ...

NORA 2: "Tri puta tjedno plivanje. Svaki dan brzo hodanje. Svaki drugi vikend izlet na more. Na balkonu uredi biljni vrt. Obogati svoju garderobu. Nikada ne nosi istu odjeću dva dana zaredom. Navikni se na klasičnu glazbu, mada ti ide na živce ..."

HELMER 1: (koji je tad obukao košulju i zakopčava je) To je ludo.

NORA 2: Još nije kraj. "Otkloni celulitis. Jednom tjedno refleksoterapija. Upoznaj bar tri zanimljiva muškarca za šetnje parkom. Razmisli o svom spolnom životu i pokušaj ga poboljšati. Rastereti se svega što ti ne treba."

HELMER 1: Ja trebam svjež zrak.

NORA 2: (na rubu histerije)  Slažem se kako je ludo! Zato sam učinila zzzzp! i rekla: kraj! Treba živjeti s onim što bi mogao uzeti sobom kad bi se morao spasiti s lađe koja tone. 

HELMER 1: Tri zanimljiva muškarca za društvo na pustom otoku. 

NORA 2: Torvalde, zašto me pogrešno shvataš?

HELMER 1: (uputi se ka izlazu) Jesi li mi ostavila kakav sako? Cipele? Ili ću odsad ići na posao u papučama?

NORA 2:  A otkad ideš na posao nakon što si se upravo vratio s posla?

HELMER 1: Ne idem na posao. Vozim se na izlet u prirodu. Vani je lijepo vrijeme. Ili si i to ukinula? Idem upoznati tri zanimljive žene za šetnje parkom.

NORA 2: Torvalde ...

HELMER 1: Jebi se. Mogla bi mi reći što te ždere. Mogli bi stvari izvesti zajedno. A ne kao grom iz vedra neba.

NORA 2: Torvalde, dobro znaš kako sam po prirodi krajnje prilagodljiva. 

HELMER 1: Oh …

NORA 2: I radit ću ono što hoće drugi, samo zato kako ih ne bih oneraspoložila. Nisam mogla reskirati da me odvratiš od moje namjere. 

HELMER 1: Briga mene što radiš sa sobom. A ne možeš to raditi sa mnom.

NORA 2: Na. (Maši se džepa i preda mu sitan predmet.)
HELMER 1: Što je to?

NORA 2: Autobusni žeton.

HELMER 1: (vrati joj žeton) Ta imam auto. 

(Ide prema vratima, iznenada se zaustavi i ukoči, polako se okrene.) 

Reci: nije istina.

NORA 2: Nažalost, Torvalde. Jutros sam ga prodala. Za dobru cijenu. 

HELMER 1: A novac?

NORA 2: Pola je otišlo za siromašne u Africi …

(Helmer 1 digne ruku kako bi je udario.)

A pola za pribježište za žene koje ne mogu živjeti doma, jer ih muževi tuku.

(Slatko mu se nasmiješi. Helmer 1 polako spusti ruku, sruši se u naslanjač i zajeca. Nora ga posmatra pobjednički i, u isti mah, sažaljivo.)

HELMER 1: (kroz suze) Mogu li te nešto upitati?

NORA 2: Izvoli.

HELMER 1: Zašto si prestala raditi sa mnom? Zašto si ostavila posao?

NORA 2: Jer sam nužno trebala nešto više slobode. 

HELMER 1: Misliš, prilika kako bi upoznala zanimljive muškarce za šetnje parkom?

NORA 2: Samostalna patronažna sestra može učiniti mnogo dobroga. Znaš li koliko bolesnika ne može dobiti njegu? I ti bi mogao postati privatnik. Ne znam zašto ustrajavaš pri seciranju leševa. Mogao bi otići u opću praksu.

HELMER 1: Mogao bih. Kad bih bio muškarac.

NORA 2: Nekad si bio.

HELMER 1: Nekad. 

NORA 2: A sad nisi? 

HELMER 1: Osjećam se poput napola gnjile glavice kupusa.

NORA 2:  I izgledaš tako. Na. 

(Iz džepa izvuče rubac i da mu ga.) 

Deset sam ih dala Karitasu, jedan sam sačuvala. Znala sam da će dobro doći.

Tama.

Osmi prizor

Nora 1 sjedi na kauču i čita knjigu. Na stoliću  pred sobom ima čašu i bocu viskija. Nora 2 sjedi za računarom i provjerava poruke. Maši se mobitela i utipka broj s ekrana.

NORA 2: (ljubazno) Dobar dan ... Dobila sem poruku da tražite medicinsku sestru za privatnu njegu ... O kakvom se bolesniku radi? ...  

(Uzme blokić i kemijsku, zapisuje.) 

Nema večih problema, ali je inkontinentan ... Što ne može zadržati u sebi? ... Izmet ... Koliko puta dnevno? ... Svakih pet minuta ... Ma da, devedeset godina nije baš rosna mladost … Trenutno sam, nažalost, jako zauzeta ... Ne radi se o tome, u svom pozivu sam navikla na mnogo gore, radi se o ... 

(Uzdahne i nervozno udara kemijskom po stoliću.)

A tko je dosad brinuo o njemu? ... Što je učinio? ... Podvukao joj je ruku pod suknju ... Sumnjam da je zbog toga otišla ... To joj se možda čak činilo zabavnim ... Nemojte me shvatiti pogrešno, ali vjerojatno je otišla zato što je uvidjela kako je osposobljena za zahtjevnije poslove od brisanja dupeta geriatričnom Romeu ... Halo?

(Odloži mobitel, nasloni se natrag.) 

Upomoć ... Torvalde, vrati se ... Hoću natrag u dvoranu za seciranje ... 

(Sabere se i počne pisati elektronsku poruku.) 

Dragi Torvalde ... 

(Izbriše napisano i počne iznova.) 

Najdraži Torvalde ...

(Nastavi s pisanjem. Na kauču pored Nore 1 zazvoni mobitel. Digne ga i primi poziv.)

NORA 1: Zdravo, moj nezaboravni ... Jesi li dobro? Kako da te ne posjećujem, ta bila sam prije deset dana ... Dorbo, prije dvadeset ... Što su otkrili? ... Plantarni fasciitis ... Otkrio si ga sam za vrijeme hodanja po garsonijeri ... Činilo mi se … I kako se osjećaš? ... Konzistentno slabo ... To je dobro ... Ozbiljno mislim, Torvalde, konzistentnost simptoma nagoviještava kako se stanje stabiliziralo i možeš očekivati da ćeš živjeti u relativno mizernom stanju još pedeset godina ... 

(Pripali cigaretu, ustane, počne hodati po sobi.)

Jesam, Torvalde, pripremljena sam za lošu vijest … Na koncu najlošija vijest kod tebe bila bi da nemaš loših vijesti ... Patronažna sestra je rekla kako neće više dolaziti ... Ništa strašno, dragi, potražit ću drugu ... 

(Zaustavi se kraj stolića, ispije gutljaj.)

Neće biti teško, ponuda je više od potražnje ... A zašto je otkazala? ... Pokušao si je zadaviti ... Zašto, ako smijem pitati? ... Molio si je da ti dozvoli staviti joj ruke oko vrata?!!! 

(Natoči si čašu viskija, ispije gutljaj, odloži čašu, hoda dalje.)

Znam da svoju Noru nisi zadavio, ali to ne znači da sad možeš daviti druge žene ... Pa što ti je? ... Ne, Torvalde, nemaš pravo daviti druge žene ... S nama je bilo drukčije, nas dvoje smo ... Čekaj, čekaj, a jeste li ti i patronažna sestra ... Niste ... Eto, hvala bogu, jer inače nikad više ne bih došla u posjetu ... Da, potražit ću ti drugu, ne brini ...

(Prekine razgovor i baci mobitel na kauč.)

Okay, curo, a sad duboko udahni ... 

(Udahne.) 

Zahvali Bogu što si tako jeftino prošla ... 

(Sklopi ruke, pogleda prema stropu) 

Hvala ti, Bože ...

(Sjede, zgrabi Oglasnik i počne provjeravati oglase. Uzme mobitel, utipka broj. Zazvoni mobitel Nore 2. Digne ga i primi poziv.)

NORA 2: Dobar dan želim.

NORA 1: Čitam kako nudite njegu doma.

NORA 2:  Ovisno kome.

NORA 1: U oglasu piše svima izuzev bolesnicima s sidom i bolešću ludih krava.

NORA 2: A što imate vi, prvo ili drugo?

(Nora 1 hoće nešto reći, predomisli se, prekine poziv.)

Shit.

NORA 1: (posegne za Oglasnikom) Počnimo iznova.

(Nora 2 uzme mobitel, potraži broj posljednjeg poziva, pozove natrag. Nora 1 provjeri tko zove, uspoređuje broj s onim u Oglasniku, nasmiješi se, ne odazove se. Na koncu prekine poziv.)

NORA 2: Što mi je? Što mi je?! ŠTO MI JE?!

(Odloži mobitel i vrati se pisanju pisma.  Ne može se sabrati. Pogleduje mobitel. Ponovi poziv. Nora 1 provjeri broj. Ignorira zvonjenje. Potom se najednom predomisli i posegne za telefonom.)

NORA 1: Halo?

NORA 2: Mislim da je došlo do malog nesporazuma.

NORA 1: Stvarno? A tko ste vi?

NORA 2: Nudim stručnu njegu bolesnicima doma. 

NORA 1: Nisam bolesna.

NORA 2: Znam da niste. Imate bolesnika. Nismo li prije govorili? 

NORA 1: Pravilno se kaže nismo govorile. Nismo li prije govorile? 
NORA 2: (odluči prekinuti poziv, predomisli se) Stvarno? No, vi vjerojatno znate. Moje obrazovanje je više ...

NORA 1: Usko?

NORA 2: Stručno. (Prekrije slušalicu dlanom, sebi.) Zašto se trudim? Zašto se trudim?!!!

NORA 1:  Ni moje nije široko.

NORA 2: Ne bih rekla. Zvučite kao pedantna učiteljica. (Pokrije slušalicu.) Što mi je danas?! (Ponovno u slušalicu.) Time ne mislim ništa loše. Preciznost je nešto što mi samoj nedostaje.

NORA 1: A to nije dobro.

NORA 2: Toga sam svjesna.

NORA 1: Može se dogoditi da bolesniku date pogrešan lijek.

NORA 2: Imam preporuku ugledne bolnice, u kojoj sam bila zaposlena.

NORA 1: Ali sad ste slobodni.

NORA 2: Što se tiče zanimanja.

NORA 1: A ne i inače.

NORA 2: A ne i inače. Smijem li pitati čime se bavite? 

NORA 1: Zašto vas to zanima?

NORA 2: Ne dogodi se često da razgovaram s ženom s kojom osjećam kako bi imali jedna drugoj što reći.  

NORA 1: Imale što reći. 

NORA 2: I nešto ljudsko, ne samo pravopisno.

NORA 1: Nadam se da mi se ne uvlačite u dupe kako bi dobili posao.

NORA 2: Mislim ozbiljno. Obično me okružuju na smrt dosadni muškarci. Kad bih mogla, otpuhala bi ih. Sve najednom.

NORA 1: U tim riječima je poprilično gorčine.

NORA 2: Vaša iskustva su vjerojatno drukčija.

NORA 1: S muškarcima? (Nasmije se.) Moja iskustva s muškarcima su takva da bih vas otpuhala, kad bih vam ih nabrojala.

NORA 2: Onda mi imamo mnogo štošta zajedničkog.

NORA 1: Nas dvije, ne mi.

NORA 2: Beznadno, zar ne?

NORA 1: Ne, simpatično. Ja sam beznadna. Izvinjavam se. Danas je takav dan. Visim i ne znam kamo dalje. 

NORA 2: Ja već dugo ne znam kamo dalje. Danas mi je sinulo kako bi bilo, možda, najpametnije ići natrag.

NORA 1: Još jedna usluga muškarcima? Ne savjetujem. 

NORA 2: Zašto?

NORA 1: Muškarci uvijek hoće da se vratimo na startnu poziciju. Nikad nisu ubijeđeni da im je uspjelo konačno nam zavrniti šiju.  Stalno hoće pokušati iznova.

NORA 2:  A mi žene im u tom pomažemo.

NORA 1:  Nesumnjivo.

NORA 2: Jer nas je strah da ćemo ostati same.

NORA 1:  Ja sam sama. 

NORA 2:  I ja. Trenutno.

NORA 1:  I kako se osjećate?

NORA 2: Kao da bih radije imala muškarca kraj sebe. 

NORA 1: I po cijenu poniženja?

NORA 2: Sigurno.

NORA 1: Zvučite kao mamica koja je izgubila jedinca.

NORA 2: Jedina djeca u mom životu bili su muškarci.

NORA 1: Dobrodošli u klub mučenica ljubavi. Izvoli, dragi. Ti reci. Ti odluči. Vodi nas. Ja sam slijepa.

NORA 2:  I u vojsci nisu svi generali. 

NORA 1: Ne mogu vjerovati. Na čijoj ste strani?

NORA 2: Zašto mora naš odnos s muškarcima biti rat?

NORA 1: Jer nam je nametnut. Hoćemo li prosto pokleknuti?

NORA 2: Ne znam.

NORA 1: Same smo krive, jer se zaljubljujemo - ne u ono što muškarci jesu, nego u ono što bi htjeli postati. 

NORA 2: Bodrimo ih.  

NORA 1: Ne, sudelujemo u uroti prenemaganja i laži. 

NORA 2: Stvarno?

NORA 1: Jeste. Uvjerene smo da muškarci ne mogu ostvariti svoje snove, jer kraj sebe nemaju ženu koja je na njihovoj strani. I zato smo na njihovoj strani. Do gorkog kraja. Našeg. 

NORA 2: Što je, na svoj način, plemenito.

NORA 1: Točno to nam sve vrijeme sugeriraju. Da učinimo još jednu grešku. I učinimo je. 

NORA 2: Kakvu?

NORA 1: Odrečemo se vlastitih sposobnosti i talenata. Kako ne bi ugrožavale svog princa.  

NORA 2: Ne primite to osobno, ali sve to zvuči poput nečega iz feminističkog priručnika. 

NORA 1: Touché!
NORA 2: Kako, molim?

NORA 1: Oh, ništa … Kako smo uopće došle do toga?

NORA 2: Došli.

NORA 1: Što?

NORA 2: Došli do toga.

NORA 1: Hvala. 

NORA 2: Hvala vama. Nazvali ste, jer trebate zdravstvenu njegu.

NORA 1: Ne za sebe. Za svog bivšeg. Mada razmišljam, ne bi li bilo jednostavnije prosto ga pustiti umrijeti.

NORA 2: A je li težak slučaj?

NORA 1: Neprestano mjeri temperaturu, tlak, holesterol, trigliceride, šećer u krvi, broj leukocita, eritrocita, trombocita. Paraliziran je od straha da mu otkucava posljednja ura. Iskreno rečeno: ne znam jesam li dovoljno surova da vam naprtim nešto tako.

NORA 2:  Zapravo, sindrom mi je jako poznat. Iskreno rečeno, prije izvjesnog vremena živjela sam s takvim čovjekom.

NORA 1: Nemoguće. Stalno sam mislila kako postoji samo jedan takav slučaj.

NORA 2: Očito ne.   

NORA 1: Sve vrijeme sam imala osjećaj kako živim s kadaverom.

NORA 2: I ja. A bilo je još gore, jer sam bila zaposlena u dvorani za seciranje, kao asistentkinja patologa. (Duga pauza.) Halo? Jeste li još tamo?

NORA 1: (pokuša se sabrati) Prevrnula sam čašu vina. I to na prostirač. Sranje! Izvinjavam se. 

(Nervozno pripali novu cigaretu.)
NORA 2: Kako onda? Ja sam slobodna, možemo sutra početi. 

NORA 1: Mnogo smo rekle jedna drugoj, zato bih htjela biti iskrena. Dosadašnja njegovateljica je pobjegla, jer ju je pokušao zadaviti. I neprestano joj je podvlačio ruku pod suknju.

NORA 2: Obično nosim hlače. Što se davljenja tiče, mogu staviti gipsani ortopedski okovratnik. 

NORA 1: Vidim kako vam je mnogo stalo do tog posla.

NORA 2: Mi slobodni uzmemo ono što se nudi. Samo bi me jedna stvar mogla odvratiti. Možete li mi reći kako je s njegovim sfinkterima?

NORA 1: Sfinkterima?

NORA 2: Može li zadržati u sebi mokraću i izmet?

NORA 1: (nasmije se) O, moj Bože! Već sam pomislila kako sam naletjela na nešto iz rječnika novih riječi. Sfinkteri! Dakako znam što su sfinkteri. S njegovim je sve u redu.

NORA 2: Imate i vi rječnik novih riječi?

NORA 1: Dakako. Zašto?

NORA 2: Izgleda da je jako raširen. 

NORA 1: Moguće manje nego što mislimo. Na jednu stvar bih vas ipak upozorila. 

NORA 2: Recite.

NORA 1: Bolesnik, o kojem ćete brinuti, živi u garsonijeri koju sam mu ja iznajmila, jer ga doma nisam mogla podnositi. Sve to me mnogo košta i sam Bog zna kako ću otplatiti kredit. Ali on misli kako je garsonijera dio dislocirane detoksikološke klinike i da je na smrt bolestan. Možete li ga održati u vjeri kako je za njega prerizično vratiti se doma. 

NORA 2: Ako tako želite. 

NORA 1: Hoćete li zapisati podatke?

NORA 2: Pošaljite mi ih elektronskom poštom. To će biti i naš zvanični dogovor. Imate li tu mogućnost?

NORA 1:  Jednom riječju, veronika@hotmail.com.

NORA 2: Kako znate da sam ja Veronika?

NORA 1: (zbuni se) Kako znam? ... Pretpostavljam .... Ne, ništa ne pretpostavljam, piše u oglasu.

NORA 2: Zapravo, nisam Veronika, nego Nora. 

NORA 1: O …

NORA 2: Znate dramu?

NORA 1: Ne idem u kazalište. A uopće mi se čine te stare drame sasvim neprimjerene današnjem vremenu. Otad je prošlo sto pedeset godina. 

NORA 2: Mogu vam nešto povjeriti. Muškarcu, s kojim sam izvjesno vrijeme živjela, ime je Torvald.

NORA 1: Kako romantično! Pozdravite ga, kad ga vidite. 

NORA 2: Sumnjam da ću ga ikad vidjeti. 

NORA 1: Svet je pun iznenađenja. I još nešto. Nataknite si onaj gipsani okovratnik.

(Prekine vezu, stavi mobitel na stolić, sjedne na kauč, uzdahne, nazdravi sebi dignutom čašom.) 

Touché!
NORA 2: (vrati se pisanju pisma) Najdraži Torvalde ... Ne ... Moj jedini … Ne … Slušaj, barabo! … Misliš li kako prosto možeš …

(Prestane i bulji u zrak. Ponovno se lati pisanja.)

Priznajem da sem učinila nekoliko grešaka …

Deveti prizor

Helmer 1 uđe kroz glavni ulaz s knjigom u ruci. Zaustavi se i gleda Noru 1. Približava se i sjedne u naslonjač.

HELMER 1: Vrata su bila otvorena. Pa sam prosto ušao.

NORA 1: Zato postoje vrata. Da kroz njih odjebemo. I vratimo se. Kao skrušeni psi.

HELMER 1: (stavi knjigu na stolić) Akviziter sam. Prodajem rječnik klišea.

NORA 1: Oh … Što ću s njima? 

HELMER 1: Klišei su značajan dio naše svakodnevice.

NORA 1: Bit će da je tako; jedan ste već upotrijebili.

HELMER 1: Riječ je dala riječ i kliše je udario kao grom iz vedra neba.

NORA 1: Vjerojatno se prije ili kasnije i nove riječi pretvore u klišee.

HELMER 1: Ne mogu se otresti dojma kako me čitate poput otvorene knjige.

NORA 1: Ne sasvim. Otkad smo tako sjedjeli proteklo je mnogo vode ispod mosta.

HELMER 1: Mnogo vode, koja je prouzrokovala poplave na jednom i sušu na drugom kraju.

NORA 1: Oboje na oba kraja.

HELMER 1: Suhe poplave.

NORA 1: Suhe oči, nakon što više nije bilo suza. Kad je ostala samo još želja vratiti milo za drago.

HELMER 1: Da se kliše klišeem izbije.

NORA 1: Osveta je slatka.

HELMER 1: Nesumnjivo. A, nažalost, za posljedicu može imati šećernu bolest.

NORA 1: Kakvi su simptomi?

HELMER 1: Dezorientacija. Osjećaj tjeskobe. Koma.

NORA 1: Tko bi mislio kako su čak simptomi klišei!

HELMER 1: Živjeti originalno je toliko teže koliko čovjek više puta ponovi istu grešku.

NORA 1: Jeste li došli kako bi je ponovili?

HELMER 1: Nijedan od nas nije više tako naivan da bi kupio mačka u vreći. Zato si moramo natočiti čistog vina. 
NORA 1: Ne znam je li to moguće.

HELMER 1: Zašto ne?

NORA 1: Jer vuk nikad ne mijenja dlaku.

HELMER 1: Izuzev kad izađe iz svoje kože. I pokaže se da je, zapravo, crna ovca.

NORA 1: I crna ovca ima nešto iza leđa.

HELMER 1: Želju za travom. To je sve što ima iza leđa.

NORA 1: A nije li  trava s druge strane plota zelenija?

HELMER 1: Naravno. Pa zato je crna ovca skočila natrag preko plota.

NORA 1 : Miriše na oportunizam.

HELMER 1: Ne. Crna ovca bi htjela uhvatiti posljednji vlak.

NORA 1: A kamo joj se žuri?

HELMER 1: Natrag u planinski raj.

NORA 1: Tamo su se stvari promijenile. Tama je kao u rogu, lije kao iz škafa, a svaka vlat zelene trave je dvosjekli mač.

HELMER 1: Ako je stvar takva, treba se latiti sanacije.

NORA 1: Postoje stvari koje nije moguće spasiti. Treba im pustiti izdahnuti u miru.

HELMER 1: (polako ustane) Šteta. Klišei očito lažu. 

NORA 1: Sjedi, Torvalde, i prestani s tim osnovnoškolskim fintama, jer s njima nećemo ništa spasiti.

HELMER 1: Dolazim skrušen i s iskrenom nadom kako možemo nastaviti tamo gdje smo završili: je li to finta?

NORA 1: Najveća od svih. Ti si završio na Veroniki, ja pod njenim Torvaldom; tamo bi htio da nastavimo?

HELMER 1: Vratio sam se, jer sam uvidio kako te zapravo ... kako te zapravo ...

NORA 1: Što?

HELMER 1: Kako te zapravo ...

NORA 1: Trebaš?

HELMER 1: Ne. Volim.

NORA 1: (glasno se nasmije) Kako me zapravo voliš! … Ma hajde! Odrastao muškarac ne otkriva ljubav kao da je na tlu slučajno našao novčanicu od sto dolara. 

HELMER 1: Dat ću ti sve.

NORA 1: Izabrao si drugu.

HELMER 1: Učinio sam grešku.

NORA 1: Ovo nije popravilište.

HELMER 1: Kršćanski je dati čovjeku još jednu priliku. 

NORA 1: A, vjerojatno, i gledati svoju ljubavnicu kako se natiče na mrtvaca.

HELMER 1: Dobro znaš da sam to izmislio.

NORA 1: Već sama misao je dovoljno odvratna.

HELMER 1: Bog nas je stvorio, a vrag pokvario. Tko sam ja da bih se pokušao dići iznad ljudske prosjećnosti?

NORA 1: Dala ti je nogu?

HELMER 1: Ja njoj.

NORA 1: Jesi li je … volio?

(Nasmije se.)

Izvini. Ta riječ mi još uvijek ne izlazi iz usta, a da me ne nasmije!

HELMER 1: Nikada tako kao tebe.

NORA 1: Nikada otraga? Ne vjerujem.

HELMER 1: A ti? Jesi li voljela njega?

NORA 1: Torvalda?

HELMER 1: Torvald sam ja.

NORA 1: To samo misliš. Torvalda je toliko, za veliku dvoranu. Za pola svijeta. I svi ste jednaki. More klonirane muškosti.

HELMER 1: Nitko nije takav kao što sam ja.

NORA 1: To je vaš zajednički imenitelj. Vjera kako ste jedinstveni.

HELMER 1: Ne svi. Samo ja.

NORA 1: Poplavljač. Ha! Što si posljednje poplavio?

HELMER 1: Dvoranu za seciranje na patološkom odjelu. Nespretno sam gurnuo stol na klimatski uređaj, probio cijev i završio s tri plivajuća trupla.

NORA 1: (nasmije se) O, moj Bože ... Sasvim tebi nalik.

HELMER 1: Raduje me što nisi zaboravila kako znam biti zabavan.

NORA 1: Očito premalo za Veroniku.

HELMER 1: Otišao sam, jer mi je išla na živce.

NORA 1: Poplavljač je postao potukač.

HELMER 1: A ti? Kako si se mogla spanđati s onim ... hipohondrom? To sam primio kao osobnu uvredu.

NORA 1: Htjela sam biti dobra. I on mi je to omogućio. Mi žene smo drukčije od muškaraca.

HELMER 1: A sad? Nisi više ... dobra?

NORA 1: Mislim da sam zadovoljila tu svoju želju. Sve ima svoje granice. Uz  to …

HELMER 1: Što?

NORA 1: Ne, to ti neću reći. Nećeš podnijeti.

HELMER 1: Hoću.

NORA 1: Ne, udarit ćeš me.

HELMER 1: Od drukčijeg sam tijesta, nego što misliš.

NORA 1: Raduje me što si prvi upotrijebio tu riječ. Dakle, dragi Torvalde: tjestast si. I kad si najmanje tjestast, još uvijek si tjestast. U usporedbi s njim.

HELMER 1: (malčice se nakašlje) Govoriš o mom karakteru, ili …?

NORA 1: Ne, Torvalde. Karaktera tako i tako nemaš, to oboje znamo već dugo. Govorim o izraslini koja Torvalde definira kao muškarce. Jedni imate tjestaste, a drugi čelične. 

(Helmer 1 zatvori oči i nasloni se natrag.)

Najednom si sav blijed. Da ti skuham čaj?

HELMER 1: Umoran sam. Za mnom je pet obdukcija. Među njima, ubijena žena.

NORA 1: Opet? Tko ubija sve te žene? Da to nije samo tvoja želja? Da ti donesem rupčić?

HELMER 1: (bori se sa suzama) Uopće ne znam … Veronika mi je spočitala kako mislim samo na seks … 

NORA 1: Ne radi se o tome na što misliš. Radi se o tome što nudiš. Misliš li previše, moguće nudiš manje. 

HELMER 1: ( briše suze rukavom sakoa) Nikad nisi ... Nikad nisi ...

NORA 1: Torvald je prije svega mislio na svoje bolesti. Uopće se nije trudio ostaviti na mene dojam. Katkad je za vrijeme seksa čitao Veliki rječnik simptoma. Potpuno mi je prepustio svoju stvar. Možda je u tome odgovor.

HELMER 1: Sve ste jednake. Ne zanima vas seks ili odnos. Jedino što vas zanima je vlast.

NORA l: Moguće ste najviše tjestasti vi što se najviše trudite podrediti nas svojoj volji.  Čudno kako to još niste skužili. Bar oni inteligentni među vama.

HELMER 1: (uvali se natrag u  naslonjač) Osjećam se kao da se raspadam.

NORA 1: Raspadanje je prirodna nužnost. Raspadanje jednoga omogućava rast drugoga. Jesi li zaboravio? Htio bi ostati na istoj točki. To nije moguće. Treba slijediti tokove. Sahnuti, kad je vrijeme sahnjenja i rasti, kad je vrijeme rasta. 

HELMER 1: Jebeš sve to.

NORA 1: Liječnik si, Torvalde. Kako govoriš?

HELMER 1: (ustane) Jebi i sebe, jer ja te neću. A ne zato što sam previše tjestast. Gadiš mi se svojom ....  ženskom superiornošću.

NORA 1: Postao si već homo sapiens. A sad se ponovno pretvaraš u neandertalca.

HELMER 1: Jedini način kako preživjeti među ludim ženturačama.

NORA 1: Zašto moraš biti tako … bez finesa?

HELMER 1: Mislio sam, nesumnjivo tjestast i u mozgu, kako se radi o primirju između dva čovjeka, koji su načinili nekoliko grešaka, a imaju dovoljno zajedničkog da bi mogli, donekle s više iskustva i nešto dobre volje, ostvariti nešto što bi odgovaralo ne samo jednom, nego oboma. 

NORA 1: O čemu govoriš?

HELMER 1: O ljubavi. Kravo. Otvori rječnih novih riječi, ako ti je stvar nepoznata.

NORA 1: Glede tvog ponavljanja, mislim da će biti dovoljno otvorim li rječnik klišea. 

HELMER 1: Ne ponavljam se. Postoje stvari koje su trajne i ponavljaju se same od sebe. Ne nudim ti ništa originalno. Poslije svih grešaka nudim ti samo tjestast osjećaj sigurnosti.

NORA 1: Ukrao si mi pištolj.

HELMER l: Istina je. Je li to trenutak kad bi ga htjela upotrijebiti?

NORA 1: Što si učinio s njim?

HELMER 1: Ubio sam Veroniku.

NORA 1: I?

HELMER 1: Nije bilo dovoljno. Moje košulje je podarila Crvenom križu. Moj auto je prodala i zaradu poslala žrtvama gladi u Africi. Moje kravate je zalijepila na zahodske zidove. Rekla je da imamo svega previše. Zašto vi žene ne možete ustanoviti što hoćete i onda ostati kod toga?

NORA 1: Otkad vi muškarci znate što hoćete?

HELMER 1: Vidim kako tu nemam što tražiti. Osjećam se kao na groblju.

NORA 1: Sjedi, Torvalde.

HELMER 1: Nisam tvoj pas.

NORA 1: A ja bih možda htjela ponovno biti tvoja kuja.

HELMER 1: Kuje ne jedu tijesto. Ni svinje. Još manje zmije otrovnice.

NORA 1: A otkud je to? Iz rječnika imena od milja? Što mi još možeš ponuditi?

HELMER 1: Rječnik tišine.

(Uputi se ka izlazu.)

NORA 1: A onda mi vrati pištolj, jer se hoću ubiti.

HELMER 1: (okrene se) Mogu ti pomoći.

(Iz džepa potegne pištolj i opali prema njoj. Nora 1 poskoči, uhvati se za grudi i izvrne na kauč. Ostane ležati na leđima, nepomična.)

Je li lijepo biti mrtav? (Učini dva koraka prema njoj.)

Prilično tjestasto izgledaš. Noro? Što ti je?

(Klekne kraj nje, uhvati je za bradu i protrese joj glavu.)

Noro, dosta je toga. Otvori oči i pogledaj me.

(Zbunjen pogleda pištolj u desnoj ruci.)

 O, Bogorodice ... Nije valjda da je unutra stavila pravi metak ... Mislio sam kako se šali ...

(Lijevom rukom opipa Noru 1 po grudima.)

Nigdje nemaš rane, prestani s tim.

NORA 1: (skoči i zagrli ga oko vrata) Hej! Po sisama me pipaš, kako je lijepo!

HELMER 1: (ukoči se) Izvini.

NORA 1: Hajde još. Onako kao nekad. Nije to bilo tako davno, da bi zaboravio. Ma hajde, Tjestenko. Vidjet ćeš kako ćeš brzo u mojim rukama postati Baš Čelik.

HELMER 1: U pitanju je ponos.

NORA 1: Baš zato. Vidjet ćeš kako ćeš biti ponosan kad budem svršila s tobom. 

HELMER 1: Ne znam.

NORA 1: Ma hajde. Onako kao prvi put. Poplavi me, zar ne vidiš kako sam sva ispucala od suše? Ti si jedini  koji me znaš natopiti tako da iz mene nikne cvijeće.

HELMER 1: (skanjuje se) Ne znam.

NORA 1: (otme mu pištolj iz ruke i uperi ga u njega) Jesi li bio kad silovan?

HELMER 1: Nisam.

NORA 1: (pritisne mu cijev pištolja na sljepoočnicu) Onda uopće ne znaš što si propustio.

Tama.

Deseti prizor

Nora 1 sjedi u naslonjaču i lakira nokte. Svako malo ispije gutljaj  viskija. Uz to puši i premješta cigaretu iz usta u ruku, iz ruke u ruku i natrag u usta. Složen manevar.  Helmer 2, obučen za maraton, s pištoljem u ruci, stupa gore-dolje i mrmlja koračnicu.

HELMER 2: Ta ram ta tam, ta ram ta tam, ta ram ta tam; tara tamta tara tamta tara tamta; trum trum trum; hampti dumpti humpti dampti; taratum taratum taratum ...

(Zazvoni mobitel na računarskom stoliću. Helmer 2 ga uzme i primi poziv.)

Molim. Gospođica Veronika je službeno odsutna. Ja primam naruđbe.

(Sjede za računar, uzme kemijsku, zapisuje u blokić.)

Njen mobitel? To je njen mobitel. Ja sam prof. dr. Torvald Helmer, stručnjak za kardiologiju, onkologiju, sociologiju i očenaš. Šalim se? Suprotno, gospođo; život je borba protiv neizbježnog kraja i ja sam pobijedio.

(Prekine poziv, odloži mobitel, ustane, nastavlja stupati.)

Eins, zwei, drei, vier; one, two, three, four; uno, due, tre, quatro; jedan, dva, tri, četiri; satu, dua, tiga, empat; en, twe, drij, vier, hutje van papier …
(Požuri ka stoliću s računarom, zgrabi mobitel, potraži broj posljednjeg poziva, pozove, nestrpljivo čeka na odgovor.)
Još jednom Torvald Helmer. Prijašnja informacija o mom zanimanju bila je pogrešna, upravo sam se sjetio kako sam prevoditelj, i to jeden od najboljih, o tome nema diskusije, da se razumijemo, preveo sam Sveto pismo iz trideset pet jezika u trideset pet drugih jezika, i to simultano,  stručnjak sam za simultano prevođenje … Halo ... Halo …

(Odloži mobitel, sruši se na stolicu, sjedi, zuri pred sebe. Nora 2 dođe iz kuhinje sa šalicom čaja; stavi je na stolić s računarom. Usput pomiluje Helmera 2 po glavi.)

NORA 2: Čajića za maloga zečića.

HELMER 2: Mali zečiću, bum. (Pritisne pištolj na sljepoočnicu.) Mali zečiću, bum. (Uperi prema  Nori 2.) Bum bum.

NORA 2: Mali zečić mora popiti čajić. Dobro za maloga zečića. U čajiću lijek. Poslije lijeka zečić pajki.

HELMER 2: Prof. dr. Torvald Helmer je stručnjak za: (govori jako brzo) morfologiju, urologiju, ufologiju, teologiju, sinologiju, spektrologiju, astrologiju, histologiju, seksologiju, psihologiju, indologiju. Bravo. Prof. dr. Torvald Helmer je riješio križaljku. Nagrada.

(Pruži ruku. Nora 2 posegne u džep, izvuče čokoladu, otkine komadić i stavi ga Helmeru 2 na pruženi dlan.)

NORA 2: Kako marljiv zečić. A sad čajić.

HELMER 2: (proguta čokoladu i na dušak ispije šalicu čaja) Kako marljiv zečić. Nema više čajića. Još jedna čokoladica.

(Pruži dlan. Nora 2 otkine još jedan komadić čokolade i stavi mu ga na dlan. Helmer 2 ga proguta.)

Čokoladica bye bye. Čajčić bye bye. Zečić pajki.

(Leže na pod i smota se u položaj zametka u maternici.)

NORA 2: Je li zećić zaboravio kako ima krevetić?

HELMER 2: (ne čuje je, brblja samome sebi) Prof. dr. Torvald Helmer je stručnjak. Prof. Helmer je stručnjak za genealogiju, frenologiju, filozofiju, ontologiju i trideset pet drugih rijetkih bolesti, koje prijete čovječanstvu ... (Sve slabije) Profesor Helmer ... Profesor … Profesor zečić ... Zečić pajki ...

(Nora 2 se nagne i strese ga za rame. Helmer 2 je zaspao.)

NORA 2: (uspravi se) Tako. Pa si dobar sljedećih deset sati.

(Pređe preko njega i digne mobitel. Utipka broj. Na čajnom stoliću zazvoni mobitel Nore 1. Nora 1 primi poziv.)

NORA 2: Ja sam. Bi li sad bio pogodan trenutak za onu posjetu?

NORA 1: (pogleda na sat) U redu. Još oko tri sata bit ću sama.

NORA 2: Požurit ću.

(Sagne se i izvuče pištolj Helmeru 2 iz ruke. Stavi pištolj i mobitel u tašnicu, ode kroz  glavna vrata.)

NORA 1: (gleda lakirane nokte) Na nana nana nana, nanana, na na, na na na, nana nanana ... (itd.)

(Helmer 1 uđe na glavni ulaz i polako se prokrijumčari iza Nore 1, stane iza naslonjača.)

HELMER 1: Na nana nana na nanana …
NORA 1: (strašno se prepadne) Torvalde ... A zašto si najednom doma? (Pogleda na sat.) Tri sata prerano.

HELMER 1: Smetam li?

NORA 1: Naravno ne smetaš, samo prepao si me. Je li nešto nije u redu?

HELMER 1: Obratno. Golub je došao provjeriti sjećaš li se kako se golubičica rimuje ... s čim li?

NORA 1: Torvalde … nisam razpoložena za ofucane šale.

HELMER 1: Ne bih došao nenajavljen, ali sjetio sam se starog Jurca, koji se rimuje .... s čim li? 

NORA 1: Torvalde, a ne bi li pričekao na bolji trenutak?

HELMER 1: Ta čekam. Na moj nož čeka mrtvac, a ja, ćaknut, već dva tjedna čekam na ... što li?

NORA 1: Ne znam, kako se odazvati na to.

HELMER 1: Pretvaraj se kako ne znaš na što aludiram. Kao obično.

NORA 1: Torvalde, naš odnos je u jako delikatnoj fazi.

HELMER 1: Naš odnos? Je li to iz rječnika novih riječi?

NORA 1: Iz rječnika klišea. Naš odnos je postao klišeast i to, što činiš, nije mu od nikakve koristi.

HELMER 1: Uzela si me natrag. Htjela si me natrag. A sad ti smeta što imam želje?

NORA 1: Možda mi smeta tvoja blizina.

HELMER 1: Smeta ti što nisam mrtvac. Poznajem tvoju glumu. Ti uopće ne glumiš. Uzmem ti pijuna, pa prevrneš šahovnico i duriš se.

NORA 1: Torvalde, vrati se na posao. Molim te.

HELMER 1: Nedostaje li ti?

NORA 1: Tko, za ime Boga?

HELMER 1: Gospodin Bezbrižni! Gospodin Baš Čelik! Zašto mi nisi rekla kako si ga posjetila nakon što si me ponovno prihvatila?

NORA l: Sređivala sam stvari, brinula sam o njemu. Morala sem.

HELMER 1 : Nisi morala, htjela si. Koliko puta?

NORA 1: Što?

HELMER: Koliko puta si se natakla?

NORA 1: (naglo se digne) Za ime Boga, Torvalde. Iz kojeg si sela? U kojem si se stoljeću rodio? Po definiciji bi trebao on biti bolestan, a ustanovljavam kako si ti.

HELMER 1: Ubit ću ga. A ti ćeš biti kriva.

NORA 1: Ja?

HELMER 1: Dala si mu pištolj. A ja sam u njega stavio pravi metak.

(Ide prema izlazu, okrene se, pogleda je. Potom ode.)

NORA 1: O, moj Bože …

(Zgrabi mobitel, utipka broj. Na stoliću s računarom zazvoni mobitel Helmera 2. Helmer 2 se mrdne i zaječi. A onda spava dalje. Mobitel  zvoni. Nora 1 prekine poziv. Natoči čašu viskija. Pije. Ruka joj se trese.)

NORA 1: (nastavlja lakiranje noktiju, uz to odsutno pjeva) Na nana nana, na na na, nanana na na, nana nana ...

(Nora 2 uđe na glavni ulaz. Zastane i sluša pjevanje Nore 1. Nakašlje se. Nora 1 se trgne i okrene. Neko vrijeme se gledaju.)

NORA 2: (nasmiješi se i krene naprijed) Nismo li na ti?


NORA 1: Na ti smo. Izvoli. (Pokaže na kauč. Nora 2 sjede.) Čak si ljepša nego što sam se bojala.

NORA 2: I ti.

NORA 1: (nasmije se) Ja? Dotrajala kučka, koja od same žalosti neprestano lakira nokte. Već sam probala dvadeset vrsta laka.

(Pokaže bočice na stolu.)

NORA 2: Neobično je da se nismo srele ranije. 

NORA 1: Možda smo se srele. Torvald kaže ​-

NORA 2: Koji Torvald?

NORA 1: (nasmiješi se) Moj Torvald.

NORA 2: Koji tvoj Torvald?

(Neko vrijeme se gledaju.)

NORA 1: Moj Torvald, tvoj bivši šef u dvorani za seciranje – je li u redu?

(Nora 2 se nasmiješi i potvrdno kimne.)

Moj bivši i sadašnji, i moguće ubrzo opet bivši Torvald, kaže kako postoje najmanje dva svijeta. Moguće treba samo pružiti ruko.

(Pruži ruko. I Nora 2 pruži ruku, ali u suprotnom pravcu.)

Možda tamo, pred računarom, sjedi još jedan Torvald, tvoj hipohondar Torvald, koji živi usporedni život s nekom drugom Norom, znači s tobom, i možda je vaš život ostvarenje onoga što smo sve vrijeme željeli ja i moj Torvald.

NORA 2: (kratak smijeh) To sigurno niste željeli. Pored toga moj, a neko vrijeme i tvoj Torvald ne sjedi pred računarom, nego leži na podu iza naslonjača, uopće više nije hipohondar, nego psihopat s potvrđenom dijagnozom.

NORA 1: O ... Nisam znala.

NORA 2: (razgleda po sobi) Veoma slično pokućstvo.

NORA l: Torvald, tvoj bivši i sadašnji, rekao je: sasvim isto, boje, raspored, sve.

NORA 2: Možda stvarno.

NORA 1: Onda vjeruješ da …

NORA 2: Ne. O usporednim svjetovima imam svoje mišljenje. Mislim kako svi živimo u jednom svijetu.  Čak smo zatvoreni u njemu, osuđeni na doživotnu robiju.

NORA l: Ne znam ...

NORA 2: Živimo u svijetu muških iluzija, koje nismo u stanju ostvariti. Zato nas kroz svoju prozirnu ljubav mrze. A oni žive u svijetu naših želja, kojima nisu dorasli. I zato nas mrze.

NORA l: Teško bih rekla kako mrzim nekog od dvojice Torvalda.

NORA 2: Mi žene ne znamo mrziti. Nama ostaje očaj.

NORA l: I prijateljstvo?

NORA 2: Na određenom stupnju mudrosti. Koji je istodobno određeni stupanj očaja.

NORA 1: Raduje me što si došla.

NORA 2: I mene što si moj prijedlog primila tako bez oklijevanja.

NORA l: Nije bilo bez oklijevanja. A i ne bez razmišljanja. Ali nije bila radoznalost ona koja je pobijedila.

NORA 2: Nije?

NORA 1: Uvidjela sam kako smo, zapravo, jedna obitelj. Kad bi postojao još neki paralelni svijet, u njemu bi mogli živjeti zajedno. 

NORA 2: Pa taj svijet postoji. I u njemu živimo zajedno. 

NORA 1: (nasmiješi se) Voljela bih u to vjerovati.

(Helmer 1 uđe kroz glavni ulaz, ugleda Helmera 2, koji još uvijek leži na podu. Helmer 1 čučne i protrese ga. Helmer 2 zaječi i otvori oči.)

HELMER 1: Što je s tobom?

HELMER 2: (s teškoćom) Prof. dr. Torvald Helmer je stručnjak za zoologiju, pedijatriju, gerijatriju, neologiju ...

HELMER 1: (uzme iz džepa sprej, otvori Helmeru 2 usta i  pošprica mu ždrijelo) Netko te je drogirao jakim sredstvom za spavanje.

(Digne Helmera 2 i nasloni ga na stražnji dio naslonjača.)

Sasvim na nju nalik.

NORA 2: Zapravo nisam došla tek tako. Došla sam s ciljem.

NORA 1: Činilo mi se.

HELMER 2: Izvini, rekao sam. Izvini, Noro, ali ja se neprestano prevodim iz muškarca u čovjeka i iz čovjeka u muškarca. Traditori traduttori. Svaki muškarac je bućkuriš čovjeka, svaki čovjek je brljotina muškarca. Mi muškarci nismo ljudi.

HELMER 1: Vidim kako te je programirala. Žene nisu ljudi.

HELMER 2: Žene su boginje, kojima je kliznulo pri silasku s Olimpa i završile su u podnožju strašno ugruvane, samo su sjena onoga što su mogle biti. A zašto nisu ostale tamo, kamo spadaju?

HELMER 1: Došao sam te ubiti.

NORA 2: Došla sam te ubiti.

NORA 1: (nervozno se nasmija) Tom pucaljkom?

HELMER 2: Znaš što, bit ću ti zahvalan. (Traži po džepovima.) Imao sam pištolj, a nema ga više.

HELMER 1: Sad vidim kako me je netko preduhitrio. Žao mi je, kamerad. Mi muškarci ubijamo brzo, a žene ubijaju polako i zabavljajući se.

NORA 2: Kako znaš da nisam stavila pravi metak?

(Uzme pištolj iz tašnice i uperi ga u Noru 1.)
HELMER 2: Znam tko si. O tebi je uvijek lijepo govorila. Mislim da te je voljela.

HELMER 1: Koja?

HELMER 2: Nora.

HELMER 1: Koja Nora? Moja ili tvoja?

HELMER 2: Moja. Tvoja. Naša. Je li pogrešno, kažem li naša?

HELMER 1 : Još uvijek ne znam koja.

HELMER 2: Nije važno. Prije ili kasnije ponestat će mi riječi. Ta svejedno je. Dobit ću čajića za maloga zečića i dalje ću sanjati. Od lani sam se postarao. Nije li to grozno? Sad sam stariji za godinu dana. Ako se to nastavi, na kraju će mi ponestati vremena. Strašna stvar. Mada ne znam za što će mi ponestati vremena. Znaš li ti?

HELMER 1: (ustane) Za to da se prije smrti izboriš za vraćanje zrnca dostojanstva. Kao i meni.

NORA 2: Ne bojiš se?

NORA 1: Bojim. Prije nego sam pištolj dala tvom Torvaldu, kako bi te njime prepao, moj je Torvald u njega stavio pravi metak.

HELMER 2: Tko si ti?

HELMER 1: Bolje ti je ne znati.

HELMER 2: Zanima me. Tvoje riječi zvuče pompezno. Dostojanstvo. To je iz rječnika novih riječi. Nekoć mi ga je prodao student medicine.

HELMER 1: To sam bio ja.

NORA 2: (pogleda pištolj u svojoj ruci) To onda znači …

NORA 1: Zašto me želiš ubiti?

NORA 2: Zato što više ništa ne razumijem.

NORA 1: Ni ja. A trudim se. To nije dovoljno?

HELMER 2: Jezik je naše prokletstvo. Živimo u jednom svijtu. Zove se Babilon.

HELMER 1: Imaš trenutke lucidnosti, koji nagoviještavaju da si možda manje smušen nego što želiš ostvariti dojam.

HELMER 2: (povjerljivo) Hoćeš li me izdati, ako ti kažem? Nećeš me izdati. Žrtva žrtvu ne preda  krvniku. Ili možda? Ne znam. Spreman sam rizikovati. Manje sam smušen nego što želim ostvariti dojam. To donosi određene bonitete, bez kojih bismo se teško navikli živjeti.

HELMER 1: A ponos?

HELMER 2: Ponos?

HELMER 1: Ponos.

HELMER 2: Dvosložna riječ, sastavljena od prijedloga i imenice. Dobili smo po nosu. Nos je organ kroz koji dišemo. Iz njega nam teče krv. Na njega padnemo. Njime šmrčemo. A i njušimo. Nosom njušimo kako su žene slatko cvijeće koje u sebi krije otrov. Tko se usuđuje živjeti bez njih? Samo onaj koji je bez nosa i bez ponosa. Još nešto?

HELMER 1: Mislim da će to biti sve.

HELMER 2: Veoma uviđavno. Hvala.

(Ponovo leže na pod. Nora 2 stavi pištolj natrag u tašnicu. Ustane, poklekne ispred Nore 1 i stavi joj glavu u krilo. Nora 1 se sagne i zagrli je.)

HELMER 1: Imam osjećaj kako je u ovoj igri netko pobijedio, ali nije mi jasno tko.

HELMER 2: Uloga pobjednika je za mene preteška. Preuzmi je ti. Mada nije istina kako žene vole pobjednike. Žene vole sebe u različitim ulogama. Jednom u ovakvoj, drugi put u onakvoj.

NORA 2: (digne glavu) Šteta što nas dvije nismo imale priliku postati prijateljice.

HELMER 1: Šteta što nas dvojica nismo imali priliku postati prijatelji.

HELMER 2: Oh … U rječniku propuštenih prilika kap u moru. Pa ni to.
HELMER 1: Kako dalje, to je pitanje.

HELMER 2: Ne zaboravi zatvoriti vrata, kad odeš.

HELMER 1: Je li se uopće što dogodilo? Jesmo li se kamo mrdnuli?

HELMER 2: Otkud ta opsjednutost poviješću i zemljopisom? Vjerovao ili ne, najveća avantura je mirovanje.

HELMER 1: Svojedobno sam gledao dokumentarni film o preseljavanju žirafe iz jednog zoološkog vrta u drugi … 
(Helmer 1 stoji i zuri u prazno. Nora 2 zuri Nori 1 u lice. Nora 1 je pomiluje po glavi.)

(Svjetla polako tamne.)

